**PROIECT de Hotărâre**

**Avizat pentru legalitate**

Secretar General al Comunei

**jrs. Băiețan Alina Mariana**

**H O T Ă R Â R E A nr. ….**

**Din …………………….. . 2022**

**Privind** **aprobarea Regulamentului de organizare și funcționare al**

**POLIȚIEI LOCALE SÂNCRAIU DE MUREȘ**

***Consiliul local al comunei Sâncraiu de Mureş, întrunit în şedinţa ordinară de lucru, în exercitarea atribuțiilor legale;***

**Având în vedere :**

Referatul de aprobare a d-lui primar înregistrat sub nr. 18.098 din 15.11.2022;

Propunerea formulată prin Raportul de specialitate înregistrat sub nr. 18.015 din 14.11.2022;

Văzând raportul favorabil al comisiilor de specialitate ale Consiliului local al Comunei Sâncraiu de Mures;

Prevederile Legii nr.24/2000 privind normele de tehnică legislativă pentru elaborarea actelor normative, republicată,cu modificările și completările ulterioare,

Prevederile art. 4 alin. (1), (4) și alin. (7), art. 5, art. 30 lit. a) și art. 31 alin. (1) lit. g) din Legea nr. 155/2010 a Poliţiei Locale, republicată cu modificările şi completările ulterioare;

Art. 2 din HG nr. 1332/2010 privind aprobarea Regulamentului cadru de organizare și funcționare a Poliției Locale;

Hotărârea de Consiliu Local Sâncraiu de Mureș nr. 93/20.10.2022 privind constituirea Comisiei locale de ordine publică a comunei Sâncraiu de Mureș și de adoptare a Regulamentului de organizare și funcționare al acesteia;

Avizul favorabil al Comisiei locale de ordine publică a Comunei Sâncraiu de Mureș nr. 1/10.11.2022 privind proiectul de Regulament de organizare și funcționare al Poliției Locale Sâncraiu de Mureș;

În temeiul art. 129 alin. 1), alin. 2) lit. a) și lit. d), alin. 3 lit. c) și alin. 7 lit. g), art. 139 alin. 3 lit. i) și art. 5 lit. cc) coroborate cu art. 196 alin. 1 lit. a) și art. 243 alin. 1 lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare

**CONSILIUL LOCAL AL COMUNEI SÂNCRAIU DE MUREȘ**

**H O T Ă R Ă Ş T E**

**Art. 1.** Se aprobă Regulamentul de Organizare și Funcționare al Poliției Locale Sâncraiu de Mureș, conform Anexei nr. 1 – parte integrantă din prezenta hotărâre.

**Art. 2.** Prezenta hotărâre poate fi contestată în termen de 30 zile la instanța de contencios administrativ competentă, în condițiile Legii nr. 554/2004 – Legea Contenciosului Administrativ, cu modificările și completările ulterioare.

**Art. 3.**  Cu îndeplinirea prevederilor hotărârii se încredinţează Compartimentul Resurse Umane din cadrul Primăriei Sâncraiu de Mureș.

**Art. 4.** Prezenta hotarare se va comunică factorilor interesați și spre știință Instituției Prefectului- Județul Mureș, în vederea exercitării controlului cu privire la legalitate.

**INIȚIATOR PROIECT**

**Primar, dl. Budian Petru - Ionuț**

|  |  |  |  |
| --- | --- | --- | --- |
| **CARTUȘ NECESAR DE INSERAT PE ORICE HOTĂRÂRE A CONSILIULUI LOCAL AL COMUNEI,**  **DUPĂ SEMNĂTURA PREȘEDINTELUI DE ȘEDINȚĂ ȘI CEA A SECRETARULUI GENERAL AL COMUNEI** | | | |
| **PROCEDURI OBLIGATORII ULTERIOARE ADOPTĂRII HOTĂRÂRII CONSILIULUI LOCAL AL COMUNEI NR.55/2019** | | | |
| Nr.  Crt. | OPERAȚIUNI EFECTUATE | Data  ZZ/LL/AN | Semnătura persoanei responsabile să efectueze procedura |
| 0 | 1 | 2 | 3 |
| 1 | Adoptarea hotărârii ¹) |  |  |
| 2 | Comunicarea către primarul comunei²) |  |  |
| 3 | Comunicarea către prefectul județului³) |  |  |
| 4 | Aducerea la cunoștință publică⁴⁺⁵) |  |  |
| 5 | Comunicarea,numai în cazul celei cu caracter individual⁴⁺⁵) |  |  |
| **6** | **Hotărârea devine obligatorie⁶sau produce efecte juridice⁷),după caz** |  |  |
| **Extrase din Ordonanța de urgență a Guvernului nr.57/2019 privind Codul administrativ:**  ¹⁾ art.139 alin.(1): „În exercitarea atribuțiilor ce ii revin,consiliului local adoptă hotărâri,cu majoritatea absolută sau simplă,după caz.‟  ²⁾ art.197 alin.(2):„Hotărârile consiliului local se comunică primarului.‟  ³⁾ art.197 alin.(1),adaptat:Secretarul general al comunei comunică hotărârile consiliului local al comunei prefectului în cel mult 10 zile lucrătoare de la data adoptării...;  ⁴⁾ art.197 alin.(4): Hotărârile...se aduc la cunoștință publică și se comunică,în condițiile legii,prin grija secretarului general al comunei.;  ⁵⁾ art.199 alin.(1):„Comunicarea hotărârilor.....cu caracter individual către persoanele cărora li se adresează se face în cel mult 5 zile de la data comunicării oficiale către prefect.‟;  ⁶⁾ art.198 alin.(1): „Hotărârile.......cu caracter normativ devin obligatorii de la data aducerii lor la cunoștință publică.‟;  ⁷⁾ art.199 alin.(2):„Hotărârile .......cu caracter individual produc efecte juridice de la data comunicării către persoanelor cărora li se adresează.‟ | | | |

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art.139 – 140 din OUG. 57/ 05.07.2019 privind Codul administrativ, cu modificările și completările ulterioare.**

*Această hotărâre a fost adoptată de Consiliul Local al comunei Sâncraiu de Mureș în ședința ordinară din .............,cu respectarea prevederilor OUG nr.57/2019 privind Codul Administrativ,cu un număr de .. pentru,....abțineri și ... împotrivă, din totalul de 15 consilieri locali in funcție și .... consilieri locali prezenti la ședintă.*

**Nr. 18.098 din 15.11.2022**

**Raport de aprobare**

**Privind aprobarea Regulamentului de organizare și funcționare al**

**POLIȚIEI LOCALE SÂNCRAIU DE MUREȘ**

Având în vedere Hotărârea de Consiliu Local Sâncraiu de Mureș nr. 93/20.10.2022 privind constituirea Comisiei locale de ordine publică a comunei Sâncraiu de Mureș și de adoptare a Regulamentului de organizare și funcționare al acesteia;

Avizul favorabil al Comisiei locale de ordine publică a Comunei Sâncraiu de Mureș nr. 1/10.11.2022 privind proiectul de Regulament de organizare și funcționare al Poliției Locale Sâncraiu de Mureș;

Prevederile art. 4 alin. (1), (4) și alin. (7), art. 5, art. 30 lit. a) și art. 31 alin. (1) lit. g) din Legea nr. 155/2010 a Poliţiei Locale, republicată cu modificările şi completările ulterioare;

Art. 2 din HG nr. 1332/2010 privind aprobarea Regulamentului cadru de organizare și funcționare a Poliției Locale;

Ţinând cont de cele menţionate mai sus, propun adoptarea unei Hotărâri de Consiliu Local cu privire la aprobarea Regulamentului de organizare și funcționare al POLIȚIEI LOCALE SÂNCRAIU DE MUREȘ.

Drept urmare se supune spre aprobare proiectul de hotărâre.

**PRIMAR,**

**Budian Petru - Ionuț**

**Anexa nr. 1 la PHCL**

**REGULAMENT**

**DE ORGANIZARE SI FUNCTIONARE AL POLITIEI LOCALE**

**SÂNCRAIU DE MURES**

**CAPITOLUL I**

**DISPOZIŢII GENERALE**

**Art.1**. Prevederile prezentului regulament stabilesc modul de organizare și funcționare a poliției locale și se aplică personalului poliției locale organizate în conformitate cu dispozițiile Legii poliției locale nr. 155/2010**,** republicată, cu modificările și completările ulterioare și H.G. nr. 1332/2010 privind apobarea Regulamentului cadru de organizare și funcționare a poliției locale.

**Art.2. (1)** Potrivit legii, poliția locală se înființează în scopul exercitării atribuțiilor privind apărarea drepturilor și libertăților fundamentale ale persoanei, a proprietății private și publice, prevenirea și descoperirea infracțiunilor.

**(2)**Principiile care stau la baza exercitarii atributiilor politistilor locali sunt cele generale ale exercitarii functiei publice:

* principiul legalitatii;
* principiul increderii;
* principiul previzibilitatii;
* principiul proximitatii si proportionalitatii;
* principiul deschiderii si transparentei;
* principiul eficientei si eficacitatii;
* principiul raspunderii si responsabilitatii;
* principiul impartialitatii si nediscriminarii;

**Art.3.** Activitatea poliției locale se desfășoară în interesul comunității locale, exclusiv pe baza și în executarea legii, a actelor autorității deliberative și ale celei executive ale administrației locale, precum și în conformitate cu reglementările specifice fiecărui domeniu de activitate, stabilite prin acte administrative ale autorităților publice centrale și locale.

**Art.4. (1)** În exercitarea atribuțiilor ce îi revin**,** Poliția Locală cooperează cu structurile teritoriale ale Poliției Române, ale Jandarmeriei Române, ale Poliției de Frontieră Române și ale Inspectoratului General pentru Situații de Urgență cu celelalte instituții și autorități ale administrației publice centrale și locale și colaborează cu organizații neguvernamentale, precum și cu persoane fizice și juridice, în condițiile legii.

**(2)** Poliția Locală poate încheia cu alte autorități și instituții publice protocoale de cooperare având ca obiect detalierea modalităților prin care, în limitele competențelor legale ale fiecărei structuri, acestea își oferă sprijin în îndeplinirea activităților sau a misiunilor specifice.

**CAPITOLUL II**

**ORGANIZAREA POLIȚIEI LOCALE ȘI**

**CATEGORII DE FUNCȚIONARI PUBLICI**

**Art.5. (1)** La nivelul comunei Sâncraiu de Mures, Poliția Locală se organizează și funcționează prin hotărâre a Consiliului Local al comunei Sâncraiu de Mures, ca un compartiment funcţional, fără personalitate juridică, la nivel de birou în cadrul aparatului de specialitate al primarului.

**(2)** Denumirea va fi ”Poliția Locală Sâncraiu de Mureș”, iar în corespondența purtată, antetul documentelor, ștampila, emblemele etc. se va înscrie următorul conținut: ” România, Județul Mureș, Comuna Sâncraiu de Mures, Poliția Locală” sau pe scurt ”Poliția Locală Sâncraiu de Mures”.

**(3)** Sediul Poliției Locale Sâncraiu de Mures, este în localitatea Sâncraiu de Mures, str. Principală, nr.197/A.

**(4)** Competența materială a Poliției Locale Sâncraiu de Mures, se exercită pe raza teritorială a comunei Sâncraiu de Mures.

**(5)** Poliția Locală Sâncraiu de Mures, se constituie ca structură organizatorică sub forma unui birou cu sase posturi, unul de conducere și cinci de execuție, exercitând atribuții privind apărarea drepturilor şi libertăţilor fundamentale ale persoanei, a proprietăţii private şi publice, prevenirea şi descoperirea infracţiunilor, în următoarele domenii:

1. a. ordinea şi liniştea publică, precum şi paza bunurilor;
2. b. circulaţia pe drumurile publice;
3. c. disciplina în construcţii şi afişajul stradal;
4. d. protecţia mediului;
5. e. activitatea comercială;
6. f. evidenţa persoanelor;

**(6)** Conducerea operativă a Poliției Locale Sâncraiu de Mures se realizează de șeful de birou.

**Art.6.** Modul de organizare a poliției locale, structura funcțională, statul de funcții, numărul de posturi și categoriile de personal, precum și modificărle ulterioare, se aprobă prin Hotărâre a Consiliului Local Sâncraiu de Mures, cu avizul A.N.F.P. potrivit prevederilor legale.

**Art.7. (1)** Funcțiile publice din poliția locală, inclusiv funcțiile publice specifice de polițist local, în raport cu nivelul studiilor necesare ocupării, se clasifică după cum urmează:

a) clasa I cuprinde funcțiile publice pentru a căror ocupare sunt necesare studii superioare de lungă durată, absolvite cu diplomă de licență sau echivalenta;

b) clasa a II-a cuprinde funcțiile publice pentru a căror ocupare sunt necesare studii superioare de scurtă durată, absolvite cu diplomă;

c) clasa a III-a cuprinde funcțiile publice pentru a căror ocupare sunt necesare studii liceale, respectiv studii medii liceale, finalizate cu diplomă de bacalaureat.

(2) Funcționarii publici din poliția locală numiți în funcțiile publice prevăzute pentru clasele a II-a si a III-a pot ocupa numai funcții publice de execuție.

**Art.8. (1)** După nivelul atribuțiilor, funcționarii publici din cadrul poliției locale pot fi:

a) funcționari publici de conducere;

b) funcționari publici de execuție.

**(2)** Funcționarii publici de conducere din cadrul poliției locale sunt numiți, în conformitate cu prevederile O.U.G. nr. 57 din 3 iulie 2019 privind Codul administrativ, cu modificările si completările ulterioare, în funcția publică de șef birou.

**Art.9.** Funcția publică de execuție este structurată pe grade profesionale astfel:

a) superior, ca nivel maxim;

b) principal;

c) asistent;

d) debutant.

**Art. 10. (1)** La nivelul Comunei Sâncraiu de Mureș, se organizează si funcționează Comisia Locală de ordine publică, prin Hotarâre a Consiliului Local nr.93 din 20.10.2022 denumită în continuare ***Comisia Locală***, care este un organism cu rol consultativ.

**(2)** Comisia Locală este constituită din: primar, șeful poliției locale, secretarul unității administrative teritoriale și 3 consilieri locali, desemnați de autoritatea deliberativă.

**(3)** Ședințele Comisiei Locale sunt conduse de Primarul comunei Sâncraiu de Mureș.

**(4)** Modul de funcționare a comisiei locale se stabilește prin regulamentul de organizare si funcționare al acesteia, adoptat de consiliul local.

**Art. 11. (1)** Comisia Locală are următoarele atribuții:

a) asigură cooperarea dintre instituțiile și serviciile publice cu atribuții în domeniul ordinii și al siguranței publice la nivelul unității administrativ-teritoriale;

b) avizează proiectul Regulamentului de organizare și funcționare a Poliției Locale;

c) elaborează proiectul Planului de ordine și siguranță publică al unitații administrativ-teritoriale, pe care îl actualizează anual;

d) analizează periodic activitățile de menținere a ordinii și siguranței publice la nivelul unității administrativ-teritoriale și face propuneri pentru soluționarea deficiențelor constatate și pentru prevenirea faptelor care afectează climatul social;

e) evaluează cerințele specifice și face propuneri privind necesarul de personal al Poliției Locale;

f) prezintă autorității deliberative rapoarte anuale asupra modului de îndeplinire a prevederilor planului de ordine și siguranță publică al unității/subdiviziunii administrativ-teritoriale. În baza concluziilor desprinse din analizele efectuate, propune autorităților administratiei publice locale inițierea unor proiecte de hotarâri prin care să se prevină faptele care afectează climatul social.

**(2)** Secretariatul comisiei locale este asigurat de persoana desemnată de primar din aparatul de specialitate al Primarului comunei Sâncraiu de Mureș.

**(3)** Comisia Locală se reunește trimestrial sau ori de câte ori este necesar, la convocarea primarului sau a unei treimi din numărul consilierilor locali.

**Art. 12.** În privința organizării și funcționării Poliției Locale Sâncraiu de Mureș, autoritatea deliberativă a administrației publice locale are următoarele atribuții:

a) aprobă Regulamentul de organizare și funcționare a Poliției Locale Sâncraiu de Mureș, în conformitate cu prevederile O.U.G.nr. 57 din 3 iulie 2019 privind Codul administrativ, cu modificările si completările ulterioare;

b) stabilește, în condițiile legii, criterii specifice pentru evaluarea activității Poliției Locale Sancraiu de Mures;

c) aprobă, potrivit competențelor sale, condițiile materiale și financiare necesare pentru funcționarea Poliției Locale Sâncraiu de Mureș;

d) analizează, împreuna cu Comisia Locală, activitatea Poliției Locale Sâncraiu de Mureș, în condițiile legii, și stabilește măsuri de îmbunătățire a activității acesteia;

e) stabilește, la propunerea Comisiei Locale, măsurile necesare pentru buna funcționare a Poliției Locale și pentru încadrarea activității acesteia în normele și procedurile stabilite de unitatea de reglementare;

f) aprobă, la propunerea Comisiei Locale, Planul de ordine și siguranță publică al unității administrativ-teritoriale;

**Art. 13.** În privinta organizării și funcționării Poliției Locale Sâncraiu de Mureș, Primarul Comunei Sâncraiu de Mureș are urmatoarele atribuții:

a) numește, sancționează și dispune suspendarea, modificarea și încetarea raporturilor de serviciu sau, după caz, ale raporturilor de muncă ale personalului politiei locale, inclusiv ale sefului acesteia;

b) supune spre aprobare autorității deliberative resursele materiale și financiare necesare desfașurării activității Poliției Locale;

c) îndrumă, supraveghează, controlează și analizează activitatea Poliției Locale, ca serviciu public de interes local;

d) asigură aducerea la îndeplinire a hotărârilor Consiliului local privind organizarea și funcționarea Poliției Locale;

e) evaluează activitatea Poliției Locale, potrivit criteriilor specifice stabilite de autoritatea deliberativă a administrației publice locale;

f) prezintă autorității deliberative, anual sau ori de câte ori este necesar, informări privind modul de funcționare a Poliției Locale;

g) supune spre aprobare autorității deliberative Regulamentul de organizare si funcționare a Poliției Locale;

h) organizează periodic consultări cu membrii comunității locale, cu participarea reprezentanților unității teritoriale a Poliției Române și ai organizațiilor neguvernamentale, cu privire la prioritățile și activitatea Poliției Locale;

i) primește și soluționează sesizările cu privire la deficiențele constatate în activitatea Poliției Locale, precum și cu privire la imbunătățirea activității de pază și menținere a ordinii si liniștii publice;

j) împuternicește, prin dispoziție, politiștii locali ca agenți constatatori, în oricare dintre situațiile în care această calitate îi este stabilită, prin acte normative;

**CAPITOLUL III**

**SELECȚIONAREA, PREGĂTIREA ȘI NUMIREA**

**PERSONALULUI POLIȚIEI LOCALE**

**Art.14.(1)** Functionarii publici din politia locala pot fi numiți debutanți sau definitivi, in conditiile O.U.G. nr. 57 din 3 iulie 2019 privind Codul administrativ, cu modificările si completările ulterioare.

**(2)** La terminarea perioadei de stagiu, activitatea funcționarilor publici debutanți din poliția locală se evaluează in conformitate cu procedura de evaluare a activității funcționarilor publici debutanți.

**Art.15.** La înființarea Politiei Locale, personalul acesteia se compune din candidații declarați admiși în urma concursului organizat precum și de la structurile din aparatul de specialitate al primarului, prevăzute de Legea nr.155/2010, după caz, cu încadrarea în numărul de posturi aprobate de Consiliul Local.

**Art.16.** Funcțiile publice vacante din cadrul poliției locale se ocupă potrivit prevederilor OU.G. nr. 57 din 3 iulie 2019 privind Codul administrativ, cu modificările si completările ulterioare si ale H.G.R. nr. 611 din 04 iunie 2008 pentru aprobarea normelor privind organizarea si dezvoltarea carierei functionarilor publici, cu modificarile si completarile ulterioare;

**Art.17.** Personalul contractual din cadrul poliției locale care exercită atribuțiile prevăzute la art. 6 lit. h) din Legea nr. 155/2010 trebuie să îndeplinească si condițiile prevăzute la art. 36 din Legea nr. 333/2003 privind paza obiectivelor, bunurilor, valorilor si protecția persoanelor, cu modificările si completările ulterioare.

**Art.18. (1)** Polițiștii locali vor urma prin Instituțiile de specialitate din cadrul Ministerului Administrației si Internelor, programe de formare inițială prevăzute la art. 18 alin. (1) si (2) din Legea nr. 155/2010.

**(2)** Pentru stabilirea cadrului organizatoric de desfășurare a programelor de formare, se vor încheia protocoale cu structurile specializate ale Ministerului Administrației si Internelor, potrivit prevederilor legale aplicabile.

**(3)** Programele de formare inițială sunt structurate pe module, parcurse prin cursuri la zi cu durata de minimum 3 luni.

**(4)** Pentru funcțiile publice de conducere, în programele de studiu se prevede obligatoriu un modul de management, cu durata de minimum 30 de ore.

**(5)** Contravaloarea cheltuielilor de scolarizare individuale ale politistilor locali aferente programelor de formare prevăzute la art. 18 alin. (1) si (2) se suporta din bugetul local.

**(6)** Finalizarea programelor de formare se face prin examen de absolvire, conform planului de învățământ, organizat în condițiile legii.

**(7)** În urma promovării examenului, politiștii locali obțin un certificat de absolvire eliberat in condițiile legii de către instituția organizatoare de specialitate, cu menționarea competențelor profesionale dobândite, cuantificate în credite transferabile.

Art. 19. Polițiștii locali care promovează programele de formare inițială prevăzute la art. 18 alin. (1) si (2) incheie un angajament de serviciu prin care se obligă să lucreze în poliția locală o perioadă de cel puțin 5 ani de la data promovării examenului.

Art. 20. (1) La numirea în funcția publică, funcționarii publici din poliția locală depun jurământul de credință prevăzut de O.U.G. nr. 57 din 3 iulie 2019 privind Codul administrativ, cu modificările si completările ulterioare. Juramântul are urmatoarea formula: “Jur să respect Constituţia, drepturile şi libertăţile fundamentale ale omului, să aplic în mod corect şi fără părtinire legile ţării, să îndeplinesc conştiincios îndatoririle ce îmi revin în funcţia publică în care am fost numit, să păstrez secretul profesional şi să respect normele de conduită profesională şi civică. Aşa să-mi ajute Dumnezeu!". Formula religioasă de încheiere va respecta libertatea convingerilor religioase, jurământul putând fi depus şi fără formula religioasă.

**(2)** Refuzul depunerii jurământului prevăzut la alin. (1) se consemnează în scris și atrage revocarea actului administrativ de numire in funcția publică, in condițiile legii.

**(3)** Jurământul de credință este semnat de catre funcționarul public din poliția locală în două exemplare, unul păstrându-se la dosarul personal, iar cel de-al doilea se inmânează semnatarului.

**Art. 21**. Dacă funcționarului public din poliția locală numit in funcția publică îi încetează raporturile de serviciu din motive imputabile acestuia, înaintea expirării perioadei prevăzute în angajamentul de serviciu, se aplică prevederile art. 38 alin. (4) din Legea nr. 155/2010**.**

**Art. 22. (1)** Polițistul local și personalul contractual pentru pază au dreptul și obligația de a-și îmbunătăți în mod continu pregătirea profesională, ce include: pregătirea de specialitate, instrucția tragerii cu arma din dotare, pregătirea de autoapărare și menținerea condiției fizice adecvate funcției/postului, prin participarea la activitățile de pregătire continuă organizate de angajator.

**(2)** Absentarea nejustificată de la activitățile de pregătire continuă organizate potrivit alin. (1) constituie abatere disciplinară.

**(3)** Lipsa de preocupare pentru ridicarea nivelului profesional ori incompetența demonstrată de obținerea sistematică de rezultate slabe în pregătirea profesională comparative cu nivelul celorlalți lucrători, deopotrivă cu nerealizarea din această cauză a obiectivelor stabilite în activitate, poate atrage după sine acordarea calificativului nesatisfăcător la evaluarea performanțelor individuale ale angajatului.

**CAPITOLUL IV**

**ATRIBUȚIILE PERSONALULUI POLIȚIEI LOCALE**

**Art.23. (1)** Șeful Biroului Poliției Locale Sâncraiu de Mureș este șeful nemijlocit al întregului personal al Poliției Locale Sâncraiu de Mureș și îsi îndeplinește atribuțiile în mod nemijlocit sub autoritatea si controlul Primarului comunei Sâncraiu de Mureș și are următoarele atribuții:

a) asigură desfășurarea activităților Poliției Locale Sâncraiu de Mureș pe baza competențelor stabilite prin lege, Hotărâri ale Consiliului Local și Dispoziții ale Primarului comunei Sâncraiu de Mureș;

b) întreprinde măsurile necesare pentru încadrarea cu personal corespunzător;

c) asigură cunoașterea si aplicarea întocmai de catre întregul personal a prevederilor legale;

d) răspunde de pregătirea profesională continuă a personalului din subordine;

e) aprobă planurile de pază întocmite pentru obiectivele din competență;

f) studiază si propune unităților beneficiare de pază introducerea amenajărilor tehnice si a sistemelor de alarmare împotriva efracției;

g) analizează trimestrial activitatea poliției locale si indicatorii de performanță stabiliți de Comisia locală de ordine publică;

h) asigură informarea operativă a Consiliului local, a structurii teritoriale corespunzătoare a Poliției Române, precum și a Jandarmeriei Române despre evenimentele deosebite ce au avut loc în cadrul activității poliției locale;

i) reprezintă poliția locală în relațiile cu alte instituții ale statului, cu celelalte autorități ale administrației publice centrale si locale si colaborează cu organizații neguvernamentale, precum si cu persoane fizice si juridice pentru îndeplinirea atribuțiilor stabilite de lege;

j) asigură ordinea interioară și disciplina în rândul personalului din subordine, având dreptul să propună acordarea de recompense;

k) propune primarului adoptarea de măsuri pentru eficientizarea activității; l) asigură măsurile pentru rezolvarea operativă a cererilor, a sesizărilor si a reclamațiilor cetățenilor, în conformitate cu prevederile legale;

m) organizează si participă la audiențele cu cetățenii;

n) întocmește sau aprobă aprecierile de serviciu ale personalului, potrivit competenței;

o) coordonează activitatea de evidență, aprovizionare, de repartizare, de întreținere si de păstrare, în condiții de siguranță, a armamentului si a muniției din dotare;

p) urmărește modul de echipare a personalului cu uniforme si însemnele distinctive de ierarhizare, repartizarea si utilizarea corespunzătoare a acestora;

q) întreprinde măsuri de aprovizionare si menținere în stare de funcționare a aparaturii de pază si alarmare, radiocomunicații si a celorlalte amenajări destinate serviciului de pază și ordine;

r) menține legătura permanentă cu beneficiarii privind modul în care se desfașoară activitatea de pază, semnalează neregulile referitoare la îndeplinirea obligațiilor contractuale si propune măsurile necesare pentru creșterea eficienței pazei;

s) analizează contribuția funcționarilor publici din poliția locală la menținerea ordinii si liniștii publice, la constatarea contravențiilor în domeniile prevăzute de lege și ia măsuri de organizare si îmbunătatire a acesteia;

ș) organizeaza si executa controale tematice si inopinate asupra modului în care sunt îndeplinite atributiile de serviciu de catre personalul din cadrul biroului politiei locale;

t) organizeaza sistemul de alarmare a personalului în cazuri deosebite;

ț) organizeaza activitatile de protectie a muncii, de prevenire si stingere a incendiilor;

u) îndeplineste orice alte atributii stabilite prin lege.

**Art.24. (1) Polițiștii locali cu atribuții in domeniul ordinii si liniștii publice, precum si al pazei bunurilor au urmatoarele atribuții specific:**

a) menţine ordinea şi liniştea publică în zonele şi locurile stabilite prin planul de ordine şi siguranţă publică al unităţii/subdiviziunii administrativ-teritoriale, aprobat în condiţiile legii;

b) menţine ordinea publică în imediata apropiere a unităţilor de învăţământ publice, a unităţilor sanitare publice, în parcările auto aflate pe domeniul public sau privat al unităţii/subdiviziunii administrativ-teritoriale, în zonele comerciale şi de agrement, în parcuri, pieţe, cimitire, precum şi în alte asemenea locuri publice aflate în proprietatea şi/sau în administrarea unităţilor/subdiviziunilor administrativ-teritoriale sau a altor instituţii/servicii publice de interes local, stabilite prin planul de ordine şi siguranţă publică;

c) participă, împreună cu autorităţile competente prevăzute de lege, potrivit competenţelor, la activităţi de salvare şi evacuare a persoanelor şi bunurilor periclitate de calamităţi naturale ori catastrofe, precum şi de limitare şi înlăturare a urmărilor provocate de astfel de evenimente;

d) acţionează pentru identificarea cerşetorilor, a copiilor lipsiţi de supravegherea şi ocrotirea părinţilor sau a reprezentanţilor legali, a persoanelor fără adăpost şi procedează la încredinţarea acestora serviciului public de asistenţă socială în vederea soluţionării problemelor acestora, în condiţiile legii;

e) constată contravenţii şi aplică sancţiuni, potrivit competenţei, pentru nerespectarea legislaţiei privind regimul de deţinere a câinilor periculoşi sau agresivi, a celei privind programul de gestionare a câinilor fără stăpân şi a celei privind protecţia animalelor şi sesizează serviciile specializate pentru gestionarea câinilor fără stăpân despre existenţa acestor câini şi acordă sprijin personalului specializat în capturarea şi transportul acestora la adăpost;

f) asigură protecţia personalului din aparatul de specialitate al primarului, din instituţiile sau serviciile publice de interes local la efectuarea unor controale ori acţiuni specifice;

g) participă, împreună cu alte autorităţi competente, la asigurarea ordinii şi liniştii publice cu ocazia mitingurilor, marşurilor, demonstraţiilor, procesiunilor, acţiunilor de pichetare, acţiunilor comerciale promoţionale, manifestărilor cultural-artistice, sportive, religioase sau comemorative, după caz, precum şi a altor asemenea activităţi care se desfăşoară în spaţiul public şi care implică aglomerări de persoane;

h) asigură paza bunurilor şi obiectivelor aflate în proprietatea unităţii/subdiviziunii administrativ-teritoriale şi/sau în administrarea autorităţilor administraţiei publice locale sau a altor servicii/instituţii publice de interes local, stabilite de consiliul local.

i) constată contravenţii şi aplică sancţiuni pentru nerespectarea normelor legale privind convieţuirea socială stabilite prin legi sau acte administrative ale autorităţilor administraţiei publice centrale şi locale, pentru faptele constatate în raza teritorială de competenţă;

j) execută, în condiţiile legii, mandatele de aducere emise de organele de urmărire penală şi instanţele de judecată care arondează unitatea/subdiviziunea administrativ-teritorială, pentru persoanele care locuiesc pe raza de competenţă;

k) participă, alături de Poliţia Română, Jandarmeria Română şi celelalte forţe ce compun sistemul integrat de ordine şi siguranţă publică, pentru prevenirea şi combaterea infracţionalităţii stradale;

l) cooperează cu centrele militare zonale în vederea înmânării ordinelor de chemare la mobilizare şi/sau de clarificare a situaţiei militare a rezerviştilor din Ministerul Apărării Naţionale;

m) asigură măsuri de protecţie a executorilor judecătoreşti cu ocazia executărilor silite;

n) acordă, pe teritoriul unităţilor/subdiviziunilor administrativ-teritoriale, sprijin imediat structurilor competente cu atribuţii în domeniul menţinerii, asigurării şi restabilirii ordinii publice.

o) acţionează în zona de competenţă stabilită prin planul de ordine şi siguranţă publică al comunei Sâncraiu de Mureș pentru prevenirea şi combaterea faptelor antisociale, precum şi pentru menţinerea ordinii şi liniştii publice sau curăţeniei localităţii;

p) intervin la solicitările dispeceratului la evenimentele semnalate prin Serviciul de urgenţã 112, pe principiul "cel mai apropiat poliţist de locul evenimentului intervine", în funcţie de specificul atribuţiilor de serviciu stabilite prin lege şi în limita competenţei teritoriale;

r) participă la executarea măsurilor stabilite în situaţii de urgenţă;

s) în cazul constatării în flagrant a unei fapte penale, imobilizează făptuitorul, iau măsuri pentru conservarea locului faptei, identifică martorii oculari, sesizează imediat organele competente şi predau făptuitorul structurii Poliţiei Române competente teritorial, pe bază de proces-verbal, în vederea continuării cercetărilor;

s) conduc la sediul poliţiei locale/structurii Poliţiei Române competențe persoanele suspecte a căror identitate nu a putut fi stabilitã, în vederea luării măsurilor ce se impun;

t) verifică şi soluţionează sesizările şi reclamaţiile primite din partea cetăţenilor comunei, legate de problemele specifice compartimentului.

) îndeplinesc orice alte atribuţii stabilite prin lege.

(2) Personalul contractual care execută activităţi de pază are următoarele atribuţii specifice:

a)să cunoască locurile şi punctele vulnerabile din perimetrul obiectivului, pentru a preveni producerea oricăror fapte de natură să aducă prejudicii unităţilor păzite;

b) să păzească obiectivul, bunurile şi valorile nominalizate în planul de pază şi să asigure integritatea acestora;

c) să permită accesul în obiectiv numai în conformitate cu reglementările legale şi cu dispoziţiile interne;

d) să oprească şi să legitimeze persoanele despre care există date sau indicii că au săvârşit infracţiuni ori alte fapte ilicite în obiectivul păzit, pe cele care încalcă normele interne stabilite prin regulamentele proprii, iar în cazul infracţiunilor flagrante, să prindă şi să prezinte poliţiei pe făptuitor, să oprească şi să predea poliţiei bunurile ori valorile care fac obiectul infracţiunii sau al altor fapte ilicite, luând măsuri pentru conservarea ori paza lor, întocmind totodată un proces-verbal pentru luarea acestor măsuri. Procesul-verbal astfel întocmit constituie act de sesizare a organelor de urmărire penală;

e) să încunoştinţeze de îndată şeful său ierarhic şi conducerea unităţii beneficiare despre producerea oricărui eveniment în timpul executării serviciului şi despre măsurile luate;

f) în caz de avarii produse la instalaţii, conducte sau rezervoare de apă, combustibili ori de substanţe chimice, la reţelele electrice sau telefonice şi în orice alte împrejurări care sunt de natură să producă pagube, să aducă de îndată la cunoştinţă celor în drept asemenea evenimente şi să ia primele măsuri pentru limitarea consecinţelor evenimentului;

g) în caz de incendii, să ia imediat măsuri de stingere şi de salvare a persoanelor, a bunurilor şi a valorilor, să sesizeze pompierii şi să anunţe conducerea unităţii şi poliţia;

h) să ia primele măsuri pentru salvarea persoanelor şi de evacuare a bunurilor şi a valorilor în caz de dezastre;

i) să sesizeze poliţia în legătură cu orice faptă de natură a prejudicia patrimoniul unităţii şi să-şi dea concursul ori de câte ori este solicitat de către organele de urmărire penală sau de organele de poliţie;

j) să păstreze secretul de stat şi cel de serviciu, dacă, prin natura atribuţiilor, are acces la asemenea date şi informaţii;

k) să poarte numai în timpul serviciului mijloacele de apărare, de protecţie şi armamentul cu care este dotat şi să facă uz de armă numai în cazurile şi în condiţiile prevăzute de lege;

l) să poarte uniforma şi însemnele distinctive numai în timpul serviciului, cu excepţia locurilor de muncă unde se impune o altă ţinută;

m) să nu se prezinte la serviciu sub influenţa băuturilor alcoolice şi nici să nu consume astfel de băuturi în timpul serviciului;

n) să nu absenteze fără motive temeinice şi fără să anunţe în prealabil conducerea unităţii despre aceasta;

o) să execute întocmai dispoziţiile şefilor ierarhici, cu excepţia celor vădit nelegale, şi să fie respectuos în raporturile de serviciu;

p) să execute, în raport de specificul obiectivului, bunurilor sau valorilor păzite, orice alte sarcini care i-au fost încredinţate, potrivit planului de pază;

q) să respecte consemnul general şi particular al postului.

**Art. 25. (1)În domeniul circulaţiei pe drumurile publice, poliţia locala are următoarele atributii:**

a) asigură fluenţa circulaţiei pe drumurile publice din raza teritorială de competenţă, având dreptul de a efectua semnale regulamentare de oprire a conducătorilor de autovehicul exclusiv pentru îndeplinirea atribuţiilor conferite de lege în domeniul circulaţiei pe drumurile publice;

b) verifică integritatea mijloacelor de semnalizare rutieră şi sesizează nereguli constatate privind funcţionarea semafoarelor, starea indicatoarelor şi a marcajelor rutiere şi acordă asistenţă în zonele unde se aplică marcaje rutiere;

c) participă la acţiuni comune cu administratorul drumului pentru înlăturarea efectelor fenomenelor naturale, cum sunt: ninsoare abundentă, viscol, vânt puternic, ploaie torenţială, grindină, polei şi alte asemenea fenomene, pe drumurile publice;

d) participă, împreună cu unităţile/structurile teritoriale ale Poliţiei Române, la asigurarea măsurilor de circulaţie ocazionate de adunări publice, mitinguri, marşuri, demonstraţii, procesiuni, acţiuni de pichetare, acţiuni comerciale promoţionale, manifestări cultural-artistice, sportive, religioase sau comemorative, după caz, precum şi de alte activităţi care se desfăşoară pe drumul public şi implică aglomerări de persoane;

e) sprijină unităţile/structurile teritoriale ale Poliţiei Române în asigurarea măsurilor de circulaţie în cazul transporturilor speciale şi al celor agabaritice pe raza teritorială de competenţă;

f) acordă sprijin unităţilor/structurilor teritoriale ale Poliţiei Române în luarea măsurilor pentru asigurarea fluenţei şi siguranţei traficului;

g) asigură, în cazul accidentelor soldate cu victime, paza locului acestor accidente şi ia primele măsuri ce se impun pentru conservarea urmelor, identificarea martorilor şi a făptuitorilor şi, dacă se impune, transportul victimelor la cea mai apropiată unitate sanitară;

h) constată contravenţii şi aplică sancţiuni pentru încălcarea normelor legale privind oprirea, staţionarea, parcarea autovehiculelor şi accesul interzis, având dreptul de a dispune măsuri de ridicare a autovehiculelor staţionate neregulamentar;

i) constată contravenţii şi aplică sancţiuni pentru încălcarea normelor legale privind masa maximă admisă şi accesul pe anumite sectoare de drum, având dreptul de a efectua semnale de oprire a conducătorilor acestor vehicule;

j) constată contravenţii şi aplică sancţiuni pentru încălcarea normelor rutiere de către pietoni, biciclişti, conducători de mopede şi vehicule cu tracţiune animală;

k) constată contravenţii şi aplică sancţiuni pentru nerespectarea prevederilor legale referitoare la circulaţia în zona pietonală, în zona rezidenţială, în parcuri şi zone de agrement, precum şi pe locurile de parcare adaptate, rezervate şi semnalizate prin semnul internaţional pentru persoanele cu handicap;

l) aplică prevederile legale privind regimul juridic al vehiculelor fără stăpân sau abandonate pe terenuri aparţinând domeniului public sau privat al statului ori al unităţilor/subdiviziunilor administrativ-teritoriale;

m) cooperează cu unităţile/structurile teritoriale ale Poliţiei Române pentru identificarea deţinătorului /utilizatorului autovehiculului ridicat ca urmare a staţionării neregulamentare sau al autovehiculelor abandonate pe domeniul public.

n) ţine evidenţa proceselor-verbale de constatare a contravenţiilor întocmite şi monitorizeazã punerea în executare a amenzilor contravenţionale, cu respectarea prevederilor legale în domeniu;

**(2)** In exercitarea atributiilor ce le revin, politistii locali care desfasoara activitati in domeniul circulatiei pe drumurile publice sunt obligati:

a) sa poarte peste uniforma specifica, in functie de anotimp, vesta sau scurta cu elementele reflectorizante, pe care este imprimata emblema “politie locala”;

b) sa poarte cascheta cu coafa alba;

c) sa efectueze semnale adresate participantilor la trafic, potivit dispozitiilor legale care reglementeaza circulatia pe drumurile publice.

**Art. 26. În domeniul disciplinei in constructii si al afisajului stradal, politia locala are următoarele atribuţii specifice:**

a) efectuează controale pentru identificarea lucrărilor de construcţii executate fără autorizaţie de construire sau desfiinţare, după caz, inclusiv a construcţiilor cu caracter provizoriu;

b) efectuează controale pentru identificarea persoanelor care nu respectă autorizaţia de executare a lucrărilor de reparaţii ale părţii carosabile şi pietonale;

c) verifică respectarea normelor legale privind afişajul publicitar, afişajul electoral şi orice altă formă de afişaj/reclamă, inclusiv cele referitoare la amplasarea firmei la locul de desfăşurare a activităţii economice;

d) participă la acţiunile de demolare/dezmembrare/dinamitare a construcţiilor efectuate fără autorizaţie pe domeniul public sau privat al comunei Sâncraiu de Mureș ori pe spaţii aflate în administrarea autorităţilor administraţiei publice locale sau a altor instituţii/servicii publice de interes local, prin asigurarea protecţiei perimetrului şi a libertăţii de acţiune a personalului care participă la aceste operaţiuni specifice;

e) constată, după caz, conform atribuţiilor stabilite prin lege, contravenţiile privind disciplina în domeniul autorizării executării lucrărilor în construcţii şi înaintează procesele-verbale de constatare a contravenţiilor, în vederea aplicării sancţiunii, şefului compartimentului de specialitate care coordonează activitatea de amenajare a teritoriului şi de urbanism sau, după caz, preşedintelui consiliului judeţean, primarului unităţii administrativ-teritoriale în a cărui rază de competenţă s-a săvârşit contravenţia sau persoanei împuternicite de aceştia.

f) informează de îndată conducerea primăriei despre toate evenimentele survenite şi ţine evidenţa acestora;

h) execută corespunzător sarcinile ce îi revin, are un comportament civilizat, respectă regulile disciplinare stabilite;

**Art.27****. În domeniul protectiei mediului, politia locala are urmatoarele atributii:**

a) controlează respectarea prevederilor legale privind condiţiile de ridicare, transport şi depozitare a deşeurilor menajere şi industriale;

b) sesizează autorităţilor şi instituţiilor publice competente cazurile de nerespectare a normelor legale privind nivelul de poluare, inclusiv fonică;

c) participă la acţiunile de combatere a zoonozelor deosebit de grave şi a epizootiilor;

d) identifică bunurile abandonate pe domeniul public sau privat al unităţii/subdiviziunii administrativ-teritoriale sau pe spaţii aflate în administrarea autorităţilor administraţiei publice locale ori a altor instituţii/servicii publice de interes local şi aplică procedurile legale pentru ridicarea acestora;

e) verifică igienizarea surselor de apă, a malurilor, a albiilor sau cuvetelor acestora;

f) verifică asigurarea salubrizării străzilor, a căilor de acces, a zonelor verzi, a rigolelor, îndepărtarea zăpezii şi a gheţii de pe căile de acces, dezinsecţia şi deratizarea imobilelor;

g) verifică existenţa contractelor de salubrizare încheiate de către persoane fizice sau juridice, potrivit legii;

h) verifică ridicarea deşeurilor menajere de operatorii de servicii de salubrizare, în conformitate cu graficele stabilite;

i) verifică şi soluţionează, potrivit competenţelor specifice ale autorităţilor administraţiei publice locale, sesizările cetăţenilor privind nerespectarea normelor legale de protecţie a mediului şi a surselor de apă, precum şi a celor de gospodărire a localităţilor;

j) constată contravenţii şi aplică sancţiuni pentru încălcarea normelor legale specifice realizării atribuţiilor prevăzute la lit. a) - i), stabilite în sarcina autorităţilor administraţiei publice locale.

**Art.28. În domeniul activitatii comerciale, politia locala are urmatoarele atributii:**

a) acţionează pentru respectarea normelor legale privind desfăşurarea comerţului stradal şi a activităţilor comerciale, respectiv a condiţiilor şi a locurilor stabilite de autorităţile administraţiei publice locale;

b) verifică legalitatea activităţilor de comercializare a produselor desfăşurate de operatori economici, persoane fizice şi juridice autorizate şi producători particulari în pieţele agroalimentare, târguri şi oboare, precum şi respectarea prevederilor legale de către administratorii pieţelor agroalimentare;

c) verifică existenţa la locul de desfăşurare a activităţii comerciale a autorizaţiilor, a aprobărilor, a documentelor de provenienţă a mărfii, a buletinelor de verificare metrologică pentru cântare, a avizelor şi a altor documente stabilite prin legi sau acte administrative ale autorităţilor administraţiei publice centrale şi locale;

d) verifică respectarea normelor legale privind comercializarea obiectelor cu caracter religios;

e) verifică respectarea normelor legale privind amplasarea materialelor publicitare şi a locurilor de comercializare a produselor din tutun şi a băuturilor alcoolice;

f) verifică respectarea prevederilor legale privind orarul de aprovizionare şi funcţionare al operatorilor economici;

g) identifică mărfurile şi produsele abandonate pe domeniul public sau privat al unităţii administrativ-teritoriale sau pe spaţii aflate în administrarea autorităţilor administraţiei publice locale ori a altor servicii/instituţii de interes local şi aplică procedurile legale de ridicare a acestora;

h) verifică respectarea regulilor şi normelor de comerţ şi prestări de servicii stabilite prin acte normative în competenţa autorităţilor administraţiei publice locale;

i) cooperează şi acordă sprijin autorităţilor de control sanitar, de mediu şi de protecţie consumatorilor în exercitarea atribuţiilor de serviciu specifice domeniului de activitate al acestora;

j) verifică respectarea obligaţiilor ce revin operatorilor economici cu privire la afişarea preţurilor, a produselor comercializate şi a serviciilor şi sesizează autorităţile competente în cazul în care identifică nereguli;

k) verifică şi soluţionează, în condiţiile legii, petiţiile primite în legătură cu activităţi de producţie, comerţ sau prestări de servicii desfăşurate în locuri publice cu încălcarea normelor legale;

l) constată contravenţii şi aplică sancţiuni pentru încălcarea normelor legale specifice realizării atribuţiilor prevăzute la lit. a) - j), stabilite în sarcina autorităţilor administraţiei publice locale.

**Art.29. În domeniul evidentei persoanelor, politia locala are urmatoarele atributii:**

a) înmânează cărţile de alegător persoanelor la împlinirea vârstei de 18 ani;

b) cooperează cu alte autorităţi competente în vederea verificării, la cererea acestora, a unor date cu caracter personal, dacă solicitarea este justificată prin necesitatea îndeplinirii unei atribuţii prevăzute de lege, cu respectarea reglementărilor legale privind prelucrarea datelor cu caracter personal şi libera circulaţie a acestor date;

c) constată contravenţii şi aplică sancţiuni pentru nerespectarea normelor legale privind domiciliul, reşedinţa şi actele de identitate ale cetăţenilor români, inclusiv asupra obligaţiilor pe care le au persoanele prevăzute la art. 38 alin. (2) din Ordonanţa de urgenţă a Guvernului nr. 97/2005 privind evidenţa, domiciliul, reşedinţa şi actele de identitate ale cetăţenilor români, republicată, cu modificările şi completările ulterioare;

d) cooperează cu serviciile publice comunitare de evidenţă a persoanelor pentru punerea în legalitate a persoanelor cu acte de identitate expirate şi a minorilor cu vârstă peste 14 ani, care nu au acte de identitate.

e) cunoaşte şi aplică întocmai actele normative ce reglementeazã activitatea de evidenţă a persoanelor;

f) cunoaşte şi respectă întocmai prevederile legale ce reglementeazã prelucrarea datelor cu caracter personal şi libera circulaţie a acestor date;

**Art.30. În cazuri de "Intervenție Rapidă"**se subordonează șefului de birou, având următoarele atribuţii specifice, în funcţie de responsabilităţile încredinţate:

a) asigură ordinea şi liniştea publică;

b) asigură însoţirea şi protecţia reprezentanţilor primăriei sau a altor persoane cu funcţii în instituţiile publice locale;

c) constată contravenţii şi aplică sancţiuni contravenţionale, conform legii;

d) participă la asigurarea măsurilor de ordine, cu ocazia adunarilor publice, mitingurilor, manifestărilor cultural-artistice şi sportive organizate la nivel local;

e) intervine, împreună cu organele abilitate, la solicitarea cetatenilor pentru aplanarea stărilor conflictuale, prinderea unor făptuitori, rezolvarea unor cazuri sociale, stabilirea situaţiilor de fapt sesizate;

f) acţionează, împreună cu Poliţia Română, Jandarmeria, Inspectoratul Județean Pentru Situații de Urgență, şi alte autorităţi prevăzute de lege la activităţile de salvare şi evacuare a persoanelor şi bunurilor periclitate de incendii, explozii, avarii, accidente, epidemii, calamităţi naturale şi catastrofe, precum şi de limitare şi înlăturare a urmărilor provocate de astfel de evenimente;

g) sprijină Poliţia Română în activităţile de depistare a persoanelor care se sustrag urmăririi sau executării pedepselor;

h) îndeplineşte orice alte atribuţii stabilite prin lege;

i) sprijină forțele Jandarmeriei Române si ale Poliției Române cu ocazia manifestărilor sportive și cultural artistice ce au loc pe raza administrativă a comunei Sâncraiu de Mureș.

**Art. 31. (1)** Pe timpul patrulării pe raza comunei Sancraiu de Mures, poliţiştii locali folosesc autovehicule inscripţionate cu însemnul distinctiv “**POLIŢIA LOCALĂ SÂNCRAIU DE MUREȘ”** dotate cu dispozitive speciale de iluminare pentru emiterea de semnale speciale de avertizare luminoasă de culoare albastră și cu mijloace speciale de avertizare sonoră. Literele care compun inscripția trebuie să fie de culoare neagră și să aibă aceleași dimensiuni.

**(2)** Însemnele nu trebuie să creeze confuzii cu denumirea altor instituții sau autorități publice și sunt amplasate pe toate laturile autovehiculului, portiere, portbagaj și capotă pentru a fi vizibile din orice poziție.

**Art. 32.** Modul de acţiune în caz de forţa majoră, incendii, calamităţi, inundaţii, explozii, atac terorist, etc, vor fi cuprinse în regulamentul intern şi planul de ordine si siguranță publică întocmite de șeful Biroului Poliţiei Locale care se aprobă de Primarul comunei Sâncraiu de Mureș.

**CAPITOLUL V**

**DOTAREA ȘI FINANȚAREA POLIȚIEI LOCALE**

**Art. 33. (1)** Poliția Locală Sâncraiu de Mureș poate deține, administra și/sau folosi, după caz, in condițiile legii, imobile, mijloace de transport personalizate si dotate cu dispozitive de avertizare sonore si luminoase de culoare albastră, mijloace de transport anume destinate transporturilor bunurilor si valorilor dotate potrivit legii, armament, muniție, echipamente si aparatură tehnică specifică, necesare pentru exercitarea atribuțiilor prevăzute de lege.

**(2)** Proprietatea asupra oricăror bunuri materiale din dotarea Poliției Locale aparține unității administrativ-teritoriale, cu excepția celor închiriate, luate in administrare sau în folosință de la alte entități publice sau private, după caz.

**(3)** Poliția Locală poate constitui, in condițiile stabilite prin Regulamentul-cadru de organizare si funcționare a Poliției Locale, dispecerate pentru coordonarea activității personalului si intervenție, cu echipaje proprii, la obiectivele date in competenta.

**Art.34**. Finanțarea cheltuielilor curente si de capital ale Poliției Locale Sâncraiu de Mureș - instituție publică fără personalitate juridică, se asigură de la bugetul local.

**Art.35. (1)** Polițiștii locali si personalul contractual din poliția locală cu atribuții în domeniul pazei bunurilor si obiectivelor de interes local au dreptul la uniformă de serviciu de protecție specifică locului si condițiilor de desfășurare a serviciului, care se acordă gratuit din resursele financiare ale unității administrativ teritoriale.

**(2)** Articolele din care se compune uniforma si durata maximă de uzură sunt prevăzute în Anexa nr. 1.

**(3)** Descrierea uniformei de serviciu, a legitimatiei de serviciu si a însemnelor distinctive de ierarhizare ale polițiștilor locali si ale personalului contractual cu atribuții în domeniul pazei bunurilor si a obiectivelor de interes local sunt prevazute în Anexa nr. 2.

**(4)** Uniforma si însemnele distinctive se poarta în timpul executarii serviciului, iar în situatia în care sediile nu sunt dotate cu vestiare, acestea pot fi purtate si pe timpul deplasarii pâna la serviciu si de la serviciu la domiciliu sau la resedinta, dupa caz.

**Art. 36. (1)** Procurarea de arme si muniții pentru dotarea personalului propriu al poliției locale se face in condițiile Legii nr. 295/2004privind regimul armelor şi al muniţiilor - republicata, cu modificările si completările ulterioare.

**(2)** Evidentele si modul de păstrare si asigurare a securității armelor si munițiilor deținute de poliția locală se realizează in condițiile Legii nr. 295/2004privind regimul armelor şi al muniţiilor - republicata, cu modificările si completările ulterioare si ale prezentului regulament.

**Art. 37. (1)** Polițiștii locali cu atribuții in domeniul asigurării ordinii si liniștii publice care au obtinut certificatul de absolvire a programului de formare inițială , pot fi dotați cu arme letale de apărare și pază sau cu arme neletale destinate pentru autoapărare, in vederea desfășurării activităților specifice, cu aplicarea corespunzătoare a prevederilor Legii nr. 295/2004privind regimul armelor şi al muniţiilor - republicata, cu modificările si completările ulterioare.

**(2)** Personalul contractual care desfașoară activități de pază și care a fost atestat profesional potrivit prevederilor Legii nr. 333/2003, cu modificările si completările ulterioare, poate fi dotat cu arme letale de apărare și pază sau cu arme neletale destinate pentru autoapărare, in vederea desfășurării activităților specifice, cu aplicarea corespunzătoare a prevederilor Legii nr. 295/2004privind regimul armelor şi al muniţiilor - republicata, cu modificările si completările ulterioare.

**Art. 38. (1)** În exercitarea atribuțiilor de serviciu, polițiștii locali și personalul contractual cu atribuții in domeniul pazei bunurilor si a obiectivelor de interes local pot purta in timpul serviciului o singură armă din dotare, precum si cantitatea de cel mult 12 cartuse.

**(2)** Arma prevazută la alin. (1) poate fi purtată numai de către titular, cu îndeplinirea următoarelor condiții:

1. a) titularul să fie declarat apt psihologic și medical pentru port armă în serviciu;
2. b) arma trebuie să fie asigurată şi să nu fie armată;

c) arma să aibă efectuată inspecția tehnică periodică și să nu prezinte defecţiuni, cu excepţia situaţiei în care este transportată la armurier;

d) arma trebuie să stea în permanenţă introdusă în toc şi ascunsă vederii, cu excepţia situaţiilor în care persoana este autorizată, potrivit legii, să o utilizeze;

e) arma să se afle în permanenţă numai asupra sa şi să nu fie înmânată, sub nicio formă, altor persoane, cu excepţia armurierilor, intermediarilor, organelor de poliţie competente, precum şi personalului abilitat prin lege să păstreze şi să asigure securitatea temporară a armelor, la intrarea în instituţiile publice, în mijloacele de transport naval sau aerian, precum şi în alte locuri unde portul armei este interzis prin lege;

f) deţinătorul să nu se afle sub influenţa băuturilor alcoolice, produselor sau substanţelor stupefiante, a medicamentelor cu efecte similare acestora ori în stare avansată de oboseală sau să nu sufere de afecţiuni temporare, de natură să genereze o stare de pericol, în condiţiile în care poartă arma asupra sa, iar dacă acuză suferințe medicale pe timpul serviciului să anunțe imediat, prin orice mijloc, șeful ierarhic.

**Art. 39.** Polițistul local și personalul contractual care desfășoară activități de pază dotat cu arme letale de apărare și pază pot face uz de armă numai în condițiile și cu respectarea prevederilor art. 25 – 27 din Legea nr. 155/2010.

**Art. 40. (1)** Personalul poliției locale care face uz de armă este obligat să acționeze imediat pentru a se acorda primul ajutor și asistență medical persoanelor rănite.

**(2)** Personalul poliției locale care face uz de armă este obligat să anunțe de îndată cel mai apropiat organ de poliție din cadrul Poliției Române, indiferent dacă au rezultat sau nu victim ori pagube material, conform prevederilor Legii nr. 295/2004 privind regimul armelor și munițiilor, cu modificările și completările ulterioare.

**(3)** Fiecare situație în care s-a făcut uz de armă se raportează de urgență ierarhic. De îndată ce este posibil, raportul se întocmește în scris.

**(4)** Dacă în uzul de armă se produce moartea sau vătămarea unei personae, fapta se comunică de îndată procurorului competent, potrivit legii.

**Art.41.** In vederea asigurarii manipularii armamentului din dotare in conditii de securitate, structurile de poliție locală sunt obligate:

a) să desfășoare activități de verificare a personalului dotat cu arme si munitii, precum si a stării tehnice a armelor si a munițiilor, in condițiile Legii nr. 295/2004, cu modificările si completările ulterioare;

b) să prezinte, la solicitarea inspectoratului de poliție județean, pe raza căruia aceasta funcționează fiecare armă letală de aparare și paza deținută, împreună cu câte 5 cartușe corespunzătoare calibrului fiecărei arme, in vederea inregistrării proiectilului si a tubului-martor in evidentele operative ale Inspectoratului General al Politiei Romane.

**Art. 42.** Conducerea politiei locale trebuie sa ia măsurile ce se impun pentru organizarea unei evidențe riguroase a armamentului, a munițiilor si a mijloacelor cu actiune iritant- lacrimogenă din dotarea personalului si a structurilor proprii, păstrarea in condiții de deplină siguranță, portul, manipularea si folosirea lor in strictă conformitate cu dispozițiile legale, in scopul prevenirii pierderii, sustragerii, instrăinării, degradării și producerii de accidente sau orice alte evenimente negative, potrivit legilor, ordinelor si instrucțiunilor de specialitate in vigoare.

**Art. 43. (1)** Locurile de păstrare a armamentului, a munițiilor și a mijloacelor cu acțiune iritant-lacrimogenă din dotarea personalului si a structurilor proprii, precum și gestionarea materialelor respective se stabilesc la începutul fiecărui an calendaristic si ori de cate ori este necesar, prin dispoziția primarului.

**(2)** Dotarea individuală a personalului și asigurarea cu armament, muniții si mijloace cu acțiune iritant-lacrimogenă se stabilesc in strictă conformitate cu prevederile normelor, ale tabelelor de înzestrare si cu dispozițiile tehnice de aplicare a acestora.

**Art. 44. (1)** Odată cu primirea armamentului, a muniției si a mijloacelor cu acțiune iritant-lacrimogenă, personalul se instruiește de către șefii nemijlociți asupra modului de predare-primire, purtare si păstrare, funcționare, asupra regulilor de mânuire, a condițiilor legale în care se poate face uz de armă și a măsurilor de prevenire si limitare a accidentelor.

**(2)** Înaintea și după executarea misiunilor, a sedințelor de pregătire si tragere, de instrucție și a altor activități la care se folosesc armamentul si munițiile se verifică existența și starea tehnica a acestora, precum si modul cum sunt cunoscute si respectate regulile de pastrare, purtare si manipulare a lor.

**Art. 45.** Personalul care are în dotare armament, muniții si mijloace cu acțiune iritant-lacrimogenă, precum si cel care participă la exploatarea acestor categorii de bunuri materiale este obligat să respecte regulile prevăzute în precizările si dispozițiile tehnice specifice, precum si pe cele stabilite in documentația tehnică a fiecărui mijloc în parte. Pe timpul îndeplinirii misiunilor personalul este obligat să manifeste maximum de vigilență în scopul înlăturării oricarei posibilități de sustragere, instrăinare sau folosire de către persoane neautorizate ori de producere a unor accidente sau alte evenimente negative.

**Art. 46. (1)** Armamentul, munițiile si mijloacele cu acțiune iritant-lacrimogenă se pastrează în încăperi special destinate, care prezintă o deplină siguranță si au amenajate dulapuri rastel, fișete sau lăzi din metal, prevăzute cu un sistem de inchidere sigură, incuiate si sigilate.

**(2)** Un rând de chei de la sistemul de inchidere a acestor încăperi se păstrează permanent, în plicuri sau cutii sigilate, la ofițerul de serviciu.

**Art. 47. (1)** Incăperile destinate păstrării armamentului, munitiilor si mijloacelor cu actiune iritant-lacrimogena trebuie prevăzute cu gratii si grilaje, montate la toate ferestrele si usile de acces, iar gurile de aerisire cu plase sau site metalice. In situatia in care ușile de acces sunt confecționate din metal de cel putin 5 mm grosime, nu este obligatorie montarea grilajelor.

**(2)** Ușile si grilajele sunt prevazute cu câte două incuietori sigure.

**(3)** Grosimea barelor gratiilor si a grilajelor trebuie sa fie de minimum 10 mm, iar dimensiunile maxime ale ochiurilor acestora de 150 x 150 mm. Gratiile si grilajele trebuie sa fie incastrate in zid, iar balamalele se monteaza astfel incat sa nu permita scoaterea lor.

**(4)** Zilnic, la inceputul si la terminarea programului de lucru, gestionarii bunurilor materiale verifică starea sigiliilor si a sistemului de alarmă.

**(5)** Dacă nu sunt asigurate condiții de păstrare regulamentare pentru armament și muniții, șeful poliției locale este obligat sa facă demersurile legale, conform competențelor, pentru asigurarea acestora.

**Art. 48. (1)** Ușile de acces în depozitele, magaziile și încăperile unde se păstrează armament, muniții si mijloace cu acțiune iritant-lacrimogenă, precum si ferestrele acestora trebuie prevăzute cu sisteme de alarmă contra efracției.

**(2)** Sistemele de alarmare trebuie cuplate la camera ofițerului de serviciu.

**Art. 49. (1)** Pe timpul cât nu se află asupra polițiștilor locali si asupra personalului contractual cu atribuții in domeniul pazei bunurilor si a obiectivelor de interes local, armamentul si muniția din dotarea individuală, precum si mijloacele cu acțiune iritant- lacrimogenă se pastrează în încăperi special amenajate sau la ofițerul de serviciu. Armamentul se pastreaza in rastele, fisete sau lăzi metalice prevăzute cu tabele aprobate de șefii polițiilor locale, ce cuprind seria armamentului și deținătorul.

**(2)** Muniția se păstrează în încăperi separate de armament, in lăzi metalice prevăzute cu încuietori adecvate. În documentul de predare-preluare a serviciului de zi se consemnează cantitativ armamentul si muniția existente la ofițerul de serviciu.

**(3)** Acolo unde nu se pot asigura încăperi separate, muniția și mijloacele cu acțiune iritant-lacrimogenă se păstrează în aceeași cameră cu armamentul, în lăzi metalice separate, având grosimea pereților de cel puțin 3 mm, prevăzute cu încuietori sigure. Mijloacele cu acțiune iritant-lacrimogenă se pastrează în ambalajele originale.

**Art. 50**. Pistoalele și muniția aferentă din dotarea structurilor poliției locale care nu au organizat serviciul de zi permanent se păstrează in spații special amenajate, unde este organizat serviciu de zi permanent și sunt asigurate condiții pentru păstrarea în deplină siguranță.

**Art. 51**. Distribuirea armamentului, a munițiilor și a mijloacelor cu acțiune iritant-lacrimogenă din dotarea personalului poliției locale cu drept de utilizare a acestor mijloace de apărare, precum și retragerea acestora se fac, indiferent de situație, pe bază de tichet înlocuitor, semnătură in registrul special destinat și/sau documente justificative.

**Art. 52. (1)** Predarea armamentului și a munițiilor se face numai personalului nominalizat potrivit documentelor de serviciu sau înlocuitorilor de drept ai acestuia.

**(2)** Armamentul și muniția în posturile asigurate 24 ore/zi cu personal înarmat, se predau de la un schimb la altul numai pe bază de process verbal încheiat între persoanele desemnate să efectueze serviciul în postul respectiv.

**(3)** Este interzis a se preda armamentul și muniția persoanei aflate sub influența băuturilor alcoolice, produselor sau substanțelor stupefiante, a medicamentelor cu efecte similar, ori aflate în stare avansată de oboseală.

**(4)** Predarea – primirea armamentului și muniției se face în locul sau încăperea special amenajate pentru aceasta, stabilite în planul de ordine și pază al obiectivului.

**(5)** Despre predarea-primirea armamentului și muniției, precum și constatările făcute cu acest prilej, se consemnează în registrul de predare – primire a armamentului și muniției sau în procesul verbal de predare – primire a serviciului (tipul, seria și numărul armei, tipul și numărul cartușelor) și se semnează de către ambele persoane, respective cea care predă și cea care primește**.**

**Art. 53. (1)** Tichetele înlocuitoare pentru predarea-preluarea armamentului si a munițiilor din dotarea individuală a personalului se iau în evidența in registrele special destinate lucrului cu documente clasificate.

**(2)** Tichetele înlocuitoare se eliberează separat pentru predarea-preluarea armamentului, respectiv a munițiilor din dotare, si cuprind urmatoarele mentiuni: denumirea politiei locale, gradul, numele si prenumele politistilor locali si ale personalului contractual cu atributii in domeniul pazei bunurilor si a obiectivelor de interes local, tipul si seria armei, respectiv numarul de cartușe, semnătura șefului poliției locale cu ștampila unității, precum si semnătura de primire a posesorului.

**(3)** Cu ocazia inventarierii documentelor clasificate, la controale, convocări si alte asemenea activități, se verifică existența si starea tichetelor și se iau măsuri de înlocuire a celor necorespunzătoare.

**Art. 52. (1)** Portul armamentului, al munițiilor și al mijloacelor cu acțiune iritant-lacrimogenă din dotarea individuală a personalului este permis numai în interes de serviciu, cu aprobarea șefilor poliției locale din care face parte.

**(2)** La terminarea misiunii sau a serviciului, armamentul, munițiile si mijloacele cu acțiune iritant-lacrimogenă se predau ofițerilor de serviciu de la care au fost primite.

**Art. 53. (1)** La uniforma de serviciu, pistolul se poartă, in mod obligatoriu, numai in toc, pe centură.

**(2)** Incărcătoarele cu cartușe se păstrează unul introdus in pistol, iar celălalt în locașul prevăzut din tocul de purtare.

**Art. 54. (1)** Pierderea, sustragerea, instrăinarea, degradarea sau folosirea abuzivă a armamentului, a munițiilor si a mijloacelor cu acțiune iritant-lacrimogenă din dotare constituie evenimente deosebite, abateri de la normele legale, ordinea interioară si disciplină, care atrag, potrivit legii, dupa caz, raspunderea materială, disciplinară sau penală.

**(2)** Cazurile de pierdere, sustragere, înstrăinare, degradare sau folosire abuzivă a armamentului, a munițiilor si a mijloacelor cu acțiune iritant-lacrimogenă se raportează imediat, pe cale ierarhica, iar sefii compartimentelor functionale, impreuna cu persoanele desemnate, dispun masuri de cercetare pentru elucidarea completa a cazurilor si sanctionarea celor vinovati, potrivit competentelor.

**Art. 55**. Șeful poliției locale dispune retragerea armamentului si a munițiilor din dotarea personalului care se află în cercetare penală, dacă se constată că prezintă pericol pentru siguranța proprie sau a altor persoane ori în alte situații care impun această măsură.

**Art. 56.** Poliția locală care deține bunuri, valori, suporturi de stocare a documentelor, a datelor și a informațiilor secret de stat trebuie să asigure paza, mijloacele mecano-fizice de protectie si sistemele de alarmă împotriva efracției în locurile de păstrare, depozitare și manipulare a acestora.

**Art. 57.** Normele de dotare cu armament si mijloace specifice de protecţie a poliţistilor locali și a personalului cu atribuţii in domeniul pazei bunurilor si a obiectivelor de interes local sunt prevăzute în Anexa nr. 3***.***

**CAPITOLUL VI**

**DREPTURILE SI OBLIGATIILE POLITIȘTILOR LOCALI**

**Art. 58. (1)** În exercitarea atribuțiilor ce iî revin, potrivit legii, ***polițistul local are următoarele drepturi principale:***

a) să efectueze control preventiv asupra persoanei și/sau bagajului acesteia în urmatoarele situații: există indicii clare că s-a săvârșit, se săvârșește sau se pregătește săvârșirea unei infracțiuni sau persoana participă la manifestări publice organizate în locuri în care este interzis accesul cu arme, produse ori substanțe periculoase;

b) să invite la sediul poliției locale persoanele a căror prezență este necesară pentru îndeplinirea atribuțiilor, prin aducerea la cunoștință, în scris, a scopului și a motivului invitației;

c) să solicite sprijinul cetățenilor pentru identificarea, urmărirea și prinderea persoanelor care au comis fapte de natură penală sau contravențională;

d) să poarte și să folosească, în condițiile prezentei legi și numai în timpul serviciului, armamentul, muniția și celelalte mijloace de apărare și intervenție din dotare;

e) să folosească forța, în condițiile legii, proporțional cu starea de fapt care justifică utilizarea acesteia, în cazul nerespectării dispozițiilor pe care le-a dat în exercitarea atribuțiilor de serviciu;

f) să legitimeze și să stabilească identitatea persoanelor care încalcă dispozițiile legale ori sunt indicii că acestea pregătesc sau au comis o faptă ilegală;

g) să conducă la sediul Poliției locale sau al unităților/ structurilor teritoriale ale Poliției Române pe cei care prin acțiunile lor periclitează integritatea corporală, sănătatea sau viața persoanelor, ordinea publică ori alte valori sociale, precum și persoanele suspecte de săvârșirea unor fapte ilegale, a căror identitate nu a putut fi stabilită în condițiile legii. Verificarea situației acestor categorii de persoane și luarea măsurilor legale, după caz, se realizează în cel mult 12 ore din momentul depistării, ca măsura administrativă.

**(2)** Pentru exercitarea atribuțiilor de serviciu, polițiștii locali au acces, în condițiile legii, la bazele de date ale Ministerului Afacerilor Interne. În acest scop, Poliția locală sau unitatea administrativ-teritorială, după caz, și structurile abilitate din cadrul Ministerului Afacerilor Interne încheie protocoale de colaborare în care se reglementează infrastructura de comunicații, măsurile de securitate, protecție și de asigurare a confidențialității datelor, nivelul de acces și regulile de folosire.

**(3)** Pentru contribuții deosebite la apărarea ordinii si liniștii publice, a drepturilor și a libertăților fundamentale ale cetățenilor și la prevenirea faptelor antisociale, pentru îndeplinirea exemplară a atribuțiilor de serviciu, polițiștilor locali li se pot acorda recompense morale sau materiale, în condițiile stabilite prin Regulamentul-cadru de organizare și funcționare a Politiei locale.

**Art. 59. *Recompensele care se pot acorda polițiștilor locali:***

**(1)** Recompensarea polițiștilor locali se realizează în scopul recunoașterii publice în cadrul comunităţii profesionale și în societate, dacă este cazul, a meritelor celor care se evidenţiază în îndeplinirea atribuţiilor, a misiunilor sau pe timpul acţiunilor organizate în zona de competenţă a poliţiei locale.

**(2)** Recompensele au caracter moral sau material, după caz.

**(3)** Recompensarea polițiștilor locali trebuie să se bazeze pe principii care vizează obiectivitatea, echitatea și principialitatea acordării recompenselor.

**(4)** La stabilirea și acordarea de recompense sau la formularea de propuneri în acest sens se au în vedere următoarele elemente:

a) comportamentul poliţistului local;

b) prestaţia profesională generală a poliţistului local și modul de îndeplinire a atribuţiilor /misiunilor;

c) efectul motivator pe care recompensarea îl poate produce asupra celorlalţi polițiști locali;

d) posibilitatea ca recompensa acordată să determine eficientizarea activităţii poliţistului local.

**(5) Recompensele care se pot acorda polițiștilor locali sunt următoarele:**

**a) ridicarea unei sancţiuni disciplinare aplicate anterior**- precedă acordarea unei alte recompense. Se acordă pe timpul perioadei cât sancţiunea își produce efectele și determină încetarea imediată a acestora. Se acordă de șeful care a aplicat sancţiunea disciplinară ce urmează a fi ridicată sau de către noul șef care îndeplinește atribuţiile acelei funcţii. În situaţia în care poliţistul local a fost mutat, ridicarea sancţiunii se acordă ca recompensă de către șeful care îndeplinește funcţia similară celui care a aplicat sancţiunea disciplinară;

**b**) **felicitările**- pot fi scrise sau verbale, se acordă pentru îndeplinirea deosebită a atribuţiilor și a misiunilor și se aduc la cunoștință individual sau în faţa personalului;

**c*)* titlurile de onoare**- se conferă polițiștilor locali pentru acte de eroism, curaj deosebit, devotament și pentru merite deosebite în îndeplinirea unor atribuţii sau a unor misiuni;

**d) însemnele onorifice***,* de tipul ecusoanelor, al insignelor sau altele asemenea, și diplomele de merit - se acordă pentru obţinerea de rezultate foarte bune la absolvirea unor cursuri, competiţii sportive, manifestări cultural-artistice și sociale cu prilejul unor aniversări și la finalizarea unor acţiuni/misiuni;

**e*)* recompensele materiale**- se acordă polițiștilor locali care s-au evidenţiat prin obţinerea de rezultate exemplare în activitate, în conformitate cu legea-cadru privind salarizarea unitară a personalului plătit prin fonduri publice.

**(6)** Polițiștii locali au dreptul la despăgubiri de viaţă, de sănătate și de bunuri, pentru daunele suferite în exercitarea atribuţiilor de serviciu. Asigurarea acestora implică acordarea unor sume de bani pentru polițiștii locali sau, în cazul decesului, pentru familiile acestora, în situaţia producerii riscurilor specifice activităţii de poliţie locală.

**(7)** Despăgubirile se acordă, în limita bugetului aprobat de Consiliul Local Sâncraiu de Mureș pentru următoarele categorii de riscuri:

***a) rănirea poliţistului local*** și acoperă toate cheltuielile legate de:

\* tratamentul în ţară sau în străinătate, în cazul în care acesta nu poate fi efectuat în ţară;

\* tratamentul de recuperare în unităţi medicale din ţară sau din străinătate;

\* protezele, ortozele și alte dispozitive medicale de profil din ţară sau din străinătate;

\* transportul dus-întors până la/de la unitatea medicală care va asigura efectuarea tratamentului, atât pentru poliţistul local, cât si pentru însoțitor, când situaţia o impune.

***b) invaliditate de gradul I;***

***c) invaliditate de gradul II;***

***d) invaliditate de gradul III***;

***e) deces*** – despăgubirea constă într-o sumă de până la 20.000 euro (echivalentul în lei la data plăţii) și se plătește familiei poliţistului local decedat.

***f) prejudicii aduse bunurilor*** despăgubirea nu poate depăși suma necesară pentru aducerea bunului în starea iniţială sau înlocuirii acestuia în caz de distrugere. Nu se acordă în cazul în care prejudiciul este acoperit parţial sau în totalitate ca urmare a existenţei unei asigurări în sistemul privat.

În situaţia producerii și a unuia dintre riscurile prevăzute la lit. b) - d), poliţistului local i se acordă, în limita bugetului aprobat de consiliul local și despăgubiri în sumă de până la:

- 10.000 euro, echivalentul în lei la data plăţii - pentru invaliditate de gradul I;

- 8.000 euro, echivalentul în lei la data plăţii - pentru invaliditate de gradul al II-lea;

- 6.000 euro, echivalentul în lei la data plăţii - pentru invaliditate de gradul al III-lea.

**(8)** In sensul alin. (7), termenii si expresiile de mai jos au urmatoarele semnificatii:

a) polițist local rănit - polițistul local supus in timpul sau in legatura cu exercitarea atributiilor de serviciu, independent de vointa lui, efectelor unor cauze vatamatoare, in urma carora ii este afectata integritatea anatomica si/sau functionala a organismului;

b) polițist local invalid - polițistul local rănit clasat inapt pentru îndeplinirea atribuțiilor de serviciu de către comisiile de expertiză medicală si evaluare a capacității de muncă;

c) polițist local decedat - polițistul local care și-a pierdut viața în urma unui accident, în timpul sau în legătură cu exercitarea atribuțiilor de serviciu;

d) bun - construcții cu destinația de locuit pentru polițist și familia sa, precum si anexele acestora, vehicule aflate in proprietatea sau folosința polițistului.

**(9)** Despăgubirile acordate în baza prezentului regulament-cadru constituie forme de sprijin cu destinaţie specială si se acordă pentru fiecare eveniment asigurat in parte.

**(10)** Pentru toate sumele de bani plătite ca despăgubiri in temeiul prezentului regulament-cadru, autoritatea administraţiei publice locale va iniţia demersuri pentru recuperarea sumelor plătite de la persoanele care se fac vinovate de producerea prejudiciilor.

**Art. 60. *In exercitarea atribuțiilor de serviciu, polițistul local este obligat****:*

a*)* să respecte drepturile si libertățile fundamentale ale cetățenilor, prevăzute de Constituția României, republicata, si de Convenția pentru apărarea drepturilor omului si a libertăților fundamentale;

b) să respecte principiile statului de drept si să apere valorile democrației;

c) să respecte prevederile legilor si ale actelor administrative ale autorităților administrației publice centrale si locale;

d) să respecte si să aducă la îndeplinire ordinele si dispozițiile legale ale șefilor ierarhici;

e) să respecte prevederile prezentului Regulament de Organizare si Funcționare al Poliției Locale Sâncraiu de Mureș si prevederile Regulamentului Intern al Poliției Locale Sâncraiu de Mureș:

f) să respecte normele de conduită profesională și civică prevăzute de lege;

g) să își decline, in prealabil, calitatea si să prezinte insigna de polițist si legitimația de serviciu, cu excepția situațiilor în care rezultatul acțiunii este periclitat. La intrarea in acțiune sau la începutul intervenției ce nu suferă amânare, polițistul local este obligat sa se prezinte, iar după încheierea oricărei acțiuni sau intervenții să se legitimeze si să declare funcția si unitatea de poliție locală din care face parte;

h) să intervină și in afara orelor de program, in limita mijloacelor aflate la dispoziție, pentru exercitarea atribuțiilor de serviciu, în raza teritorială de competență, când ia la cunoștință de existența unor situații care justifică intervenția sa;

i) să se prezinte de îndată la sediul poliției locale sau acolo unde este solicitat, in situații de catastrofe, calamități ori tulburări de amploare ale ordinii si liniștii publice sau alte asemenea evenimente, precum și în cazul instituirii stării de urgență ori a stării de asediu sau in caz de mobilizare si de război;

j) să respecte secretul profesional, precum si confidențialitatea datelor dobândite in timpul desfășurării activității, in condițiile legii, cu excepția cazurilor în care îndeplinirea sarcinilor de serviciu, nevoile justiției sau legea impun dezvăluirea acestora;

k) să manifeste corectitudine în rezolvarea problemelor personale, în așa fel încât să nu beneficieze și nici să nu lase impresia că beneficiază de datele confidențiale obținute in calitatea sa oficială.

**(2)** La încetarea raporturilor de serviciu sau de muncă, personalul Poliției Locale Sâncraiu de Muresș are obligația de a preda, de îndată, uniforma, însemnele, echipamentul de protecție si documentele de legitimare.

**(3)** Încetarea raporturilor de serviciu ale polițistului local din motive imputabile acestuia, în termen de 5 ani de la absolvirea programului de formare inițială, atrage plata de către acesta a contravalorii cheltuielilor de școlarizare, proporțional cu perioada rămasă.

**Art. 61. *(1)* Polițistului local îi este interzis**:

a) să facă parte din partide, formațiuni sau organizații politice, ori să desfășoare propagandă în favoarea acestora;

b) să exprime opinii sau preferințe politice la locul de muncă sau în public;

c) să participe la mitinguri, demonstrații, procesiuni sau orice alte întruniri cu caracter politic;

d) să adere la secte, organizații religioase sau la orice alte organizații interzise de lege;

e) să efectueze, direct sau prin persoane interpuse, activități de comerț ori să participe la administrarea sau conducerea unor operatori economici, cu excepția calității de acționar;

f) să exercite activități de natură să lezeze onoarea si demnitatea polițistului local sau a instituției din care face parte;

g) să dețină orice altă funcție publică sau privată pentru care este salarizat, cu excepția funcțiilor didactice din cadrul instituțiilor de învățământ, a activităților de cercetare științifică și creație literar-artistică;

h) să participe la efectuarea oricărei forme de control in vreo entitate publică sau privată, în cazul în care, direct ori prin intermediari, este implicat sau are interese de natură contrară activității specifice de poliție;

i) să provoace suferințe fizice sau psihice unor persoane, in scopul obținerii de la acestea ori de la o terță persoană de informații sau mărturisiri;

j) să primească, să solicite, să accepte, direct sau indirect, ori să facă să i se promită, pentru sine sau pentru alții, in considerarea calității sale oficiale, daruri ori alte avantaje;

k) să rezolve cereri care nu sunt de competența sa, ori care nu i-au fost repartizate de șefii ierarhici sau să intervină pentru soluționarea unor asemenea cereri, în scopurile prevăzute la lit. j);

l) să colecteze sume de bani de la persoane fizice sau juridice;

m) să redacteze, să imprime sau să difuzeze materiale ori publicații cu caracter politic, imoral sau ilegal.

**(2)** Polițistul local cu funcție de conducere răspunde pentru ordinele si dispozițiile date subordonaților. El este obligat să verifice dacă acestea au fost transmise și înțelese corect și să controleze modul de aducere la îndeplinire.

**(3)** Polițistul local cu funcție de conducere este obligat să sprijine propunerile si inițiativele motivate ale personalului din subordine, în vederea îmbunătățirii activității Politiei Locale în care își desfășoară activitatea, precum și a calității serviciilor publice oferite cetățenilor.

**(4)** Polițistul local răspunde, in condițiile legii, pentru modul in care își exercită atribuțiile de serviciu. Încălcarea de către polițistul local a atribuțiilor de serviciu angajează răspunderea sa disciplinară, patrimonială, civilă sau penală, după caz, potrivit legii.

**(5)** Polițistul local are obligația să se abțină de la orice faptă care ar putea aduce prejudicii persoanelor fizice sau juridice ori prestigiului poliției locale si/sau autorităților publice.

**CAPITOLUL VII**

**PATRIMONIUL, SOLUȚIONAREA DREPTURILOR ȘI**

**OBLIGAȚIILOR NĂSCUTE DIN CONTRACTE**

**Art. 62.** În situația în care efectivele poliției locale sunt insuficiente, obiectivele asigurate cu paza de personalul poliției comunitare vor fi asigurate cu alte sisteme de securitate, conform legii.

**Art. 63.** Asigurarea tehnico-materială a poliției locale la nivelul unității administrativ-teritoriale se realizează conform reglementărilor proprii, stabilite prin hotărâri ale consiliilor locale.

**CAPITOLUL VIII**

**DISPOZIŢII FINALE**

**Art. 64**. Atribuțiile stabilite prin prezentul Regulament de organizare și funcționare se detaliază pentru fiecare post din structura organizatorică a Poliției Locale Sâncraiu de Mures prin fișa postului.

**Art. 65.** Anexele nr. 1 – 3 fac parte integrantă din prezentul regulament.

**ANEXA Nr. 1: la Regulamentul de organizare si functionare al Politiei locale Sâncraiu de Mureș**

**Articolele din care se compune uniforma poliţiştilor locali şi a personalului contractual cu atribuţii în domeniul pazei bunurilor şi a obiectivelor de interes local şi durata maximă de uzură**

|  |  |  |
| --- | --- | --- |
| Nr. crt. | Denumirea articolului | Durata maximă de uzură - an - |
| 1 | Costum de vară | 2 |
| 2 | Costum de iarnă | 3 |
| 3 | Şapcă pentru costum de vară | 2 |
| 4 | Şapcă pentru costum de iarnă | 3 |
| 5 | Basc | 2 |
| 6 | Şepcuţă cu cozoroc | 2 |
| 7 | Pălărie (femei) | 2 |
| 8 | Căciulă | 3 |
| 9 | Cravată | 1 |
| 10 | Fular | 3 |
| 11 | Cămaşă | 1/2 |
| 12 | Cămaşă-bluză | 1 |
| 13 | Scurtă de vânt | 2 |
| 14 | Pulover | 2 |
| 15 | Costum de intervenţii de vară | 2 |
| 16 | Costum de intervenţii de iarnă | 2 |
| 17 | Pelerină de ploaie | 3 |
| 18 | Geacă/Scurtă îmblănită | 3 |
| 19 | Mănuşi din piele | 3 |
| 20 | Pantofi de vară de culoare neagră | 1 |
| 21 | Pantofi de iarnă de culoare neagră | 2 |
| 22 | Ghete/Bocanci din piele de culoare neagră | 2 |
| 23 | Centura din piele | 6 |
| 24 | Curea din piele | 6 |
| 25 | Portcarnet | 6 |
| 26 | Portbaston din piele | 6 |
| 27 | Emblema pentru şapcă, basc, căciulă, pălărie şi şepcuţă | 1 |
| 28 | Ecuson | 1 |
| 29 | Insignă pentru piept | 1 |
| 30 | Epoleţi |  |
| 31 | Portcătuşe din piele | 6 |
| 32 | Fes | 1 |
| 33 | Vestă | 1 |
| 34 | Tricou | 1/2 |

NOTE:

1 Însemnele distinctive se asigură pentru fiecare articol de echipament (haină, cămaşă-bluză, scurtă de vânt, scurtă îmblănită, pulover, pelerină de ploaie).

2 După expirarea duratei de uzură sau după încetarea raporturilor de muncă, articolele de uniformă nu pot fi înstrăinate.

**ANEXA Nr. 2:** **la Regulamentul de organizare si functionare a Politiei locale Sâncraiu de Mureș**

**Descrierea uniformei de serviciu, a legitimaţiei de serviciu şi a însemnelor distinctive de ierarhizare ale poliţiştilor locali şi ale personalului contractual cu atribuţii în domeniul pazei bunurilor şi a obiectivelor de interes local**

**(A)**Uniforma de serviciu

Uniforma de serviciu pentru personalul poliţiei locale este confecţionată în varianta vară-iarnă şi se compune din:

**1.**- 2. Haina/Sacoul se confecţionează din stofă/tergal de culoare neagră, în varianta de vară, respectiv iarnă.

Croiala este dreaptă, puţin cambrată în talie (pentru a acoperi în întregime bazinul). Se încheie la un rând de nasturi.

Spatele hainei se confecţionează din două bucăţi, având cusătura pe mijloc, fără şliţ. Are în partea inferioară, lateral, două buzunare ascunse, prevăzute cu clapă.

Haina/Sacoul este prevăzută/prevăzut pe umeri cu platcă pentru epoleţi. Haina/Sacoul se poartă cu cămaşă de culoare bleu şi cravată de culoare neagră.

Pantalonul, în varianta vară-iarnă, se confecţionează din aceleaşi materiale ca şi haina, fiind de culoare neagră, cu vipuşcă de culoare gri inclusă în cusătură. Are croiala dreaptă, fără manşetă, lungimea poate ajunge până la partea superioară a tocului încălţămintei, iar lărgimea ei este între 210-250 mm, în raport cu talia.

Pantalonul este prevăzut cu două buzunare laterale şi un buzunar la spate, închis cu clapă şi nasture.

Pantalonul se confecţionează cu betelie obişnuită şi este prevăzut cu 4 găici lungi de 70 mm şi late de 20 mm, prinse în partea superioară prin cusătura beteliei, iar în partea inferioară prinse cu nasture de format mic, astfel încât pantalonul să permită portul centurii a cărei lăţime este de 50 mm.

Fusta, în variantă de vară, se confecţionează, din acelaşi material ca şi haina, fiind de culoare neagră. Croiala este dreaptă, lărgimea stabilindu-se în raport cu talia, iar lungimea este de 50 milimetri sub rotula genunchiului. Se poartă în locul pantalonului numai la costumul de vară.

**3.**- 4. Şapca se confecţionează din acelaşi material cu costumul de vară sau de iarnă, după caz.

Calota şepcii este de formă ovală, cu distanţa de 20 mm între diametrul lăţimii şi diametrul lungimii, este întinsă cu ajutorul unei sârme din oţel, pentru a-şi menţine forma.

Banda are diametrul ce rezultă din mărimea şepcii şi se confecţionează din carton tare.

Pe partea exterioară a benzii se aplică o bandă de culoare gri ţesută cu frunze de stejar. Şapca este căptuşită cu ţesătură de culoare asortată calotei.

Cozorocul este de culoare neagră, de formă ovalizată, şi se fixează la şapcă, înclinat.

Şapca este prevăzută deasupra cozorocului cu un şnur dublu de culoare neagră. Capetele şnurului sunt prinse pe linia colţurilor cozorocului cu câte un buton de culoare galbenă. Şapca are aplicată, în faţă - la centru - pe bandă, emblema.

Cozorocul de la şapca şefului poliţiei locale este prevăzut cu 3 rânduri de frunze de stejar, pentru şefii de servicii cu două rânduri de frunze de stejar, pentru şefii de birouri şi compartimente cu un rând de frunze de stejar, iar pentru funcţionarii publici de execuţie acesta este simplu.

Frunzele de stejar se confecţionează din metal de culoare gri-argintiu.

**5.**Bascul se confecţionează din stofă tip postav, este de culoare neagră, iar în lateral, pe partea stângă, se aplică emblema.

**6.**Şepcuţa cu cozoroc se confecţionează din ţesătură tip bumbac (tercot) de culoare neagră. Calota se confecţionează în clini şi are inscripţionat pe mijlocul ei "poliţia locală".

La spate este prevăzută cu un sistem reglabil de strângere, în faţă, sub inscripţia "poliţia locală", este aplicată emblema pentru coifură.

**7.**Pălăria pentru persoanele de sex feminin se confecţionează din material textil (fetru) de culoare neagră; deasupra borului se montează o bandă pe care se aplică emblema specifică.

**8.**Căciula este de culoare neagră, confecţionată din stofă tip postav, prevăzută cu două clape din blană naturală de ovine.

Clapa din faţă este rotunjită, iar cea din spate formează două urechi laterale, prevăzute cu doi nasturi şi o bentiţă pentru încheierea acestora deasupra capului sau sub bărbie.

La mijlocul clapei din faţă se aplică emblema.

Căciula este căptuşită cu ţesătură, asortată la culoarea calotei.

Pentru şeful poliţiei locale, blana de la căciulă este din astrahan (caracul).

**9.**Cravata se confecţionează din ţesătură tip mătase şi este de culoare neagră.

**10.**Fularul se confecţionează din fire acrilice tip lână, de culoare neagră.

**11.**Cămaşa se confecţionează din ţesătură tip bumbac (poplin sau tercot) de culoare bleu; mâneca este scurtă sau lungă.

Se poartă cu cravată sub veston sau scurtă de vânt.

**12.**Cămaşa-bluză se confecţionează din ţesătură tip bumbac (poplin sau tercot) de culoare bleu, închisă la gât şi încheiată cu 5 nasturi; în partea superioară are două buzunare cu burduf şi clape care se încheie cu câte un nasture de format mic.

Cămaşa este prevăzută pe umeri cu platcă pentru epoleţi.

Cămaşa-bluză se poartă deschisă la gât (sau cu cravata), cu partea inferioară introdusă în pantaloni sau în fustă. Poate fi purtată şi sub haină, cu cravată.

**13.**Scurta de vânt se confecţionează din tercot impermeabilizat, de culoare neagră.

Se poartă deschisă la gât, putând fi purtată şi închisă datorită croiului cu revere răsfrânte; se încheie cu fermoar pe interior şi la 4 nasturi pe exterior.

În partea de jos şi la mâneci este prevăzută cu elastic.

Scurta de vânt este prevăzută cu două buzunare oblice ascunse, care se încheie cu fermoar, iar deasupra acestora, în partea superioară, sunt prevăzute cu banda reflectorizantă de 10 mm. Pe interior, în partea dreaptă, este prevăzută cu un buzunar care se încheie cu un nasture.

Scurta de vânt este prevăzută pe umeri cu platcă pentru epoleţi.

Spatele este confecţionat din 3 părţi, una în partea de sus şi două în partea de jos, prevăzute cu pense.

Lungimea trebuie să depăşească talia cu 100-120 mm.

**14.**Puloverul se confecţionează din fire acrilice tip lână, de culoare neagră cu anchior, cu sau fără mâneci.

Pe spatele mânecii sunt prevăzute cotiere din acelaşi material. La 5 cm de umeri pe mânecă se aplică ecusonul "POLIŢIA LOCALĂ".

**15.**- 16. Costumul de intervenţie vară/iarnă este compus din bluzon şi pantalon şi se confecţionează din material textil (tercot), de culoare neagră.

Bluzonul este confecţionat la partea superioară a spatelui şi piepţilor cu platcă matlasată şi se încheie cu fermoar. Este prevăzut cu două buzunare cu clapă pe părţile superioare ale piepţilor.

Gulerul este tip tunică.

Mâneca este prevăzută cu manşetă şi bazoane de protecţie în dreptul coatelor. Pe mâneca dreaptă se aplică un buzunar cu clapă.

Bluzonul este prevăzut cu epoleţi din material fond, fixaţi la un capăt în cusătura de îmbinare mânecă - umăr.

Pantalonul are croială dreaptă, iar la partea inferioară este prevăzut cu sistem de ajustare pentru a fi purtat în ghete/bocanci. În regiunea genunchilor şi la partea superioară a reperelor spate este prevăzut cu bazoane. Pe betelie sunt aplicate găici pentru centură.

Costumul de intervenţie pentru iarnă este dublat cu material neţesut, termoizolant.

**17.**Pelerina de ploaie are croiala tip raglan şi este deschisă la gât, cu posibilitatea de a fi purtată şi închisă.

Se încheie în faţă la un rând cu 4 nasturi ascunşi, iar ajustarea în talie se face cu ajutorul unui cordon cu două catarame din metal sau înlocuitori.

Mâneca are croială raglan. Pelerina este prevăzută cu două buzunare aşezate oblic (ascunse) cu nasturi (de 170-180 mm lungime şi de 40 mm lăţime) sub guler şi se prinde cu 3 nasturi mici.

Gluga este confecţionată din acelaşi material.

Pelerina de ploaie este de culoare neagră şi se confecţionează din material textil impermeabil.

În partea stângă sus are o bentiţă cusută în exterior (lungă de 100 mm şi lată de 30 mm) şi prinsă cu un nasture sub rever, pe care se aplică tresele pentru ierarhizare.

**18.**Scurta îmblănită se confecţionează din tercot impermeabilizat, de culoare neagră, uşor matlasată, cu mesada detaşabilă, de culoare asortată cu faţa scurtei.

Modelul este tip sport, se încheie cu fermoar în interior şi cu butoni în exterior, are guler pe gât, prevăzut cu şnur ascuns.

În talie şi în partea de jos, pentru ajustare pe corp, este prevăzută tot cu şnur ascuns. Lateral (stânga-dreapta), în partea de jos, sunt dispuse două buzunare aplicate, drepte, cu clape care se încheie cu nasturi. În partea de sus (stânga-dreapta) va fi prevăzută cu buzunare drepte cu clape care se închid cu nasturi.

Pe clapa buzunarului de sus, din partea stângă, este prevăzută o bentiţă (100 mm lungime şi 30 mm lăţime) cusută în partea dinspre umăr şi prinsă cu un nasture în partea interioară, pe care se aplică tresele de ierarhizare.

Scurta îmblănită este prevăzută cu platcă pentru epoleţi.

Lărgimea scurtei îmblănite se stabileşte în raport cu talia, acoperind în întregime bazinul.

**19.**Mănuşile sunt din piele de culoare neagră.

**20.**- 21. Pantofii sunt din piele de culoare neagră, prevăzuţi cu bombeuri, fără ornamentaţie, şi se încheie cu şireturi. Pentru sezonul de vară se pot confecţiona pantofi perforaţi, iar pentru femei aceştia pot avea decupaj.

**22.**Bocancii sau ghetele sunt din piele de culoare neagră, prevăzuţi cu bombeuri, au talpă şi tocuri din cauciuc şi se încheie cu şireturi sau cu fermoar.

**23.**Centura este de culoare neagră, fără diagonală, are lăţimea de 50 mm şi se încheie cu o cataramă din metal de culoare argintie. Pentru cei din domeniul rutier centura este de culoare albă, fără diagonală, are lăţimea de 50 de mm şi se încheie cu o cataramă din metal de culoare argintie.

**24.**Cureaua este din piele de culoare neagră.

**25.**Portcarnetul se confecţionează din piele sau din înlocuitori, de culoare neagră, şi se compune din două feţe prinse printr-un burduf. Partea din spate se rabatează sub formă de capac şi se încheie în faţă printr-un buton sau tic-tuc. Se poartă fixat pe centură prin două găici.

**26.**Portbaston din piele

**27.**Emblema se aplică pe articole de coifură de către personalul poliţiei locale cu drept de a purta uniformă. Se confecţionează din metal de culoare argintie sau material textil pe fond bleu, de formă ovală, cu diametrul de 40 de mm, la mijloc având stema României, încadrată cu frunze de stejar.

Pentru şeful poliţiei locale, adjunctul şi şefii de servicii emblema este încadrată cu 3 rânduri de frunze de stejar, este bombată, având în centrul său stema României, şi are imprimată în relief, în partea superioară, inscripţia de culoare albă "românia", iar în partea inferioară "poliţia locală".

**28.**Ecusonul pentru mânecă se confecţionează din material textil, pe fond de culoare bleu, având în partea superioară inscripţia "poliţia locală", sub care este trecut numele localităţii, la mijloc stema României, încadrată cu un rând de lauri, iar în partea inferioară se scrie "românia". Se poartă pe braţul stâng de către întregul personal cu drept de uniformă şi se aplică la 5 cm de cusătura umărului.

**29.**Insigna pentru piept se confecţionează din metal, pe fond de culoare bleu, având în partea superioară inscripţia "poliţia locală", sub care este trecut numele localităţii, la mijloc stema României, încadrată cu un rând de lauri, iar în partea inferioară se înscriu numărul matricol şi inscripţia "românia".

**30.**Epoleţii sunt confecţionaţi din material textil, de culoare neagră, cu margine gri-argintiu, pe care sunt aplicate gradele profesionale.

**31.**Portcătuşe din piele

**32.**Fesul se confecţionează din fire acrilice de culoare neagră.

**33.**Vesta multifuncţională se confecţionează din material textil de culoare neagră.

**34.**Tricoul se confecţionează din tricot de bumbac de culoare neagră. Croiala este cu guler sau la baza gâtului, are mâneca scurtă şi este prevăzut pe umeri cu epoleţi din material fond.

**(B)**Legitimaţia de serviciu

Legitimaţia de serviciu se confecţionează din imitaţie de piele (ecologică), cu dimensiunile de 200 x 80 mm, cu deschidere pe verticală, cuprinzând următoarele menţiuni:

**a)** rândul întâi central - tricolorul României, încadrat într-un chenar dreptunghiular cu dimensiunile de 5 x 65 mm;

**b)** în partea de sus central, rândul al doilea - ROMÂNIA, sub denumirea ţării - JUDEŢULMURES;

**c)**rândul al treilea – COMUNA SÂNCRAIU DE MUREȘ;

**d)**rândul al patrulea, aliniat stânga - POLIŢIA LOCALĂ;

**e)**rândul al patrulea, aliniat stânga LEGITIMAŢIE;

**f)**rândul al cincilea categoria de personal din care face parte deţinătorul (POLIŢIST LOCAL/FUNCŢIONAR PUBLIC/PERSONAL CONTRACTUAL);

**g)**rândul al şaselea aliniat stânga - numărul legitimaţiei;

**h)**după aceasta se înscriu, unele sub altele, numele şi prenumele deţinătorului, numărul matricol, data emiterii legitimaţiei, semnătura şefului poliţiei locale din care face parte deţinătorul şi ştampila structurii;

**i)**în colţul din dreapta jos va fi aplicată fotografia deţinătorului;

**j)**în partea inferioară a legitimaţiei se alocă 6 spaţii orizontale pentru aplicarea vizelor anuale care se semnează de către şeful poliţiei locale.

Fotografia titularului utilizată are dimensiunile de 3 cm x 4 cm şi este executată color (în uniforma de serviciu/sau într-o ţinută decentă, pentru persoanele încadrate în poliţia locală care nu poartă uniformă).

**(C)**Însemnele distinctive de ierarhizare

În raport cu funcţiile îndeplinite, însemnele distinctive de ierarhizare au următoarele forme şi mărimi:

**a)**şeful poliţiei locale - 3 stele tip octogon metalice sau textile, cu lăţimea de 25 mm, de culoare gri-argintiu, aşezate pe epolet;

**b)**adjunctul şefului - două stele tip octogon metalice sau textile, cu lăţimea de 25 mm, de culoare gri-argintiu, aşezate pe epolet;

**c)**şeful de serviciu - o stea tip octogon metalică sau textilă, cu lăţimea de 25 mm, de culoare gri-argintiu, aşezată pe epolet;

**d)**şeful de birou sau compartiment - 3 trese din metal sau textil, de culoare gri-argintiu, în formă de V, cu lăţimea de 5 mm, aşezate paralel pe epolet, având între ele o distanţă de 3 mm;

**e)**funcţionarul public superior - două trese din metal sau textil, de culoare gri-argintiu, în formă de V, cu lăţimea de 5 mm, aşezate paralel pe epolet, având între ele o distanţă de 3 mm;

**f)**funcţionarul public principal - o tresă din metal sau textil, de culoare gri-argintiu, în formă de V, cu lăţimea de 5 mm, aşezată pe epolet;

**g)**funcţionarul public asistent - epolet fără tresă.

**ANEXA Nr. 3: la Regulamentul de organizare si functionare al Politiei locale Sâncraiu de Mureș**

**Norme de dotare cu armament şi mijloace specifice de protecţie a poliţiştilor locali şi a personalului contractual cu atribuţii în domeniul pazei bunurilor şi a obiectivelor de interes local**

|  |  |  |  |
| --- | --- | --- | --- |
| Nr. crt. | Denumirea materialelor | U/M | Criterii de dotare şi mod de repartizare |
| 1. | Pistol | Cpl. | Câte unul pentru fiecare poliţist local cu atribuţii în domeniul asigurării ordinii şi liniştii publice şi fiecare personal contractual care desfăşoară activităţi de pază |
| 2. | Pistol cu muniţie neletală | Cpl. | Câte unul pentru 40-60 % din efectivele de poliţişti locali cu atribuţii în domeniul asigurării ordinii şi liniştii publice şi fiecare personal contractual care desfăşoară activităţi de pază, ce execută misiuni cu un grad scăzut de risc |
| 3. | Cartuş pentru pistol | Buc. | Câte 24 pentru fiecare pistol |
| 4. | Cartuş pentru pistolul cu gaze | Buc. | Câte 30 pentru fiecare pistol cu gaze |
| 5. | Baston pentru autoapărare | Buc. | Câte unul pentru fiecare poliţist local cu atribuţii în domeniul asigurării ordinii şi liniştii publice şi fiecare personal contractual care desfăşoară activităţi de pază |
| 6. | Baston cu şoc electric | Buc. | Câte unul pentru 40-60 % din efectivele de poliţişti locali cu atribuţii în domeniul asigurării ordinii şi liniştii publice şi fiecare personal contractual care desfăşoară activităţi de pază, ce execută misiuni cu un grad scăzut de risc |
| 7. | Portbaston | Buc. | Câte unul pentru fiecare baston din cauciuc |
| 8. | Cătuşă pentru mâini | Buc. | Câte unul pentru fiecare poliţist local cu atribuţii în domeniul asigurării ordinii şi liniştii publice |
| 9. | Portcătuşe | Buc. | Câte unul pentru fiecare cătuşă |
| 10. | Pulverizator de mână cu substanţă iritant-lacrimogenă | Buc. | Câte unul pentru fiecare poliţist local cu atribuţii în domeniul asigurării ordinii şi liniştii publice, poliţist local cu atribuţii în domeniul circulaţiei pe drumurile publice şi fiecare personal contractual care desfăşoară activităţi de pază |
| 11. | Vestă (ham) cu elemente reflectorizante | Buc. | Câte unul pentru fiecare poliţist local cu atribuţii în domeniul circulaţiei pe drumurile publice |
| 12. | Costum (bluză + pantaloni) de protecţie împotriva ploii, cu elemente reflectorizante | Cpl. | Câte unul pentru fiecare poliţist local cu atribuţii în domeniul circulaţiei pe drumurile publice |
| 13. | Costum de protecţie pentru iarnă (scurtă matlasată şi pantaloni) | Cpl. | Câte unul pentru fiecare poliţist local cu atribuţii în domeniul ordinii şi liniştii publice, precum şi în domeniul mediului, care execută misiuni în teren |
| 14. | Costum de protecţie pentru vară (bluză + pantaloni) | Cpl. |  |
| 15. | Mănuşi albe | Per. | Câte unul pentru fiecare poliţist local cu atribuţii în domeniul circulaţiei pe drumurile publice |
| 16. | Scurtă reflectorizantă | Buc. | Câte unul pentru fiecare poliţist local cu atribuţii în domeniul circulaţiei pe drumurile publice |
| 17. | Vestă pentru protecţie împotriva frigului | Buc. | Câte unul pentru fiecare poliţist local cu atribuţii în domeniul circulaţiei pe drumurile publice care execută misiuni în teren |
| 18. | Fluier | Buc. | Câte unul pentru fiecare poliţist local cu atribuţii în domeniul ordinii şi liniştii publice, al circulaţiei pe drumurile publice, precum şi în domeniul pazei bunurilor care execută misiuni în teren |
| 19. | Radiotelefon portabil | Cpl. | Câte unul pentru fiecare poliţist local cu atribuţii în domeniul ordinii şi liniştii publice, al circulaţiei pe drumurile publice/personal contractual cu atribuţii în domeniul pazei bunurilor şi obiectivelor de interes local care execută misiuni |
| 20. | Portcarnet | Buc. | Câte unul pentru fiecare poliţist local/personal contractual cu atribuţii în domeniul pazei bunurilor şi obiectivelor de interes local care execută misiuni în teren |
| 21. | Uniformă de serviciu | Cpl. | Câte unul pentru fiecare poliţist local/personal contractual cu atribuţii în domeniul pazei bunurilor şi obiectivelor de interes local |

**INIȚIATOR PROIECT**

**Primar, dl. Budian Petru - Ionuț**